Banjir di Sik, 11 buah kampung terjejas

SIK, 12 Jun- Hujan lebat dalam tempoh beberapa jam petang semalam menyebabkan 94 buah rumah di 11 buah kampung di Daerah Sik, Kedah dilanda banjir.Bagaimanapun, tiada Pusat Pemindahan Sementara (PPS) dibuka setakat ini. Ahli Parlimen Sik, Ahmad Tarmizi Sulaiman berkata Dewan Undangan Negeri (DUN) Belantek melibatkan jumlah paling banyak iaitu 69 buah rumah. "Ia melibatkan 15 rumah di Kampung Pinang, 13 di Pekan Sik, 11 di Kampung Lintang, 10 di Kampung Kemelong, sembilan di Tanjung Setar, Kampung Belantek Luar dan Kampung Titi Semang masing-masing empat buah rumah, dua di Kampung Surau dan satu di Kampung Landai," kata Ahmad Tarmizi kepada pemberita RTM.

(Ahli PUSRASik turun menyampaikan sumbangan kepada penduduk terjejas)

Bagi kawasan DUN Jeneri pula melibatkan 19 rumah di Kampung Charok Pelanduk dan 6 rumah di Kampung Charuk Padang.  Hujan lebat menyebabkan air sungai berdekatan melimpahi tebing dan memasuki rumah penduduk yang terletak berhampiran dan di kawasan yang rendah. Kejadian menyebabkan kebanyakan penduduk mengalami kerugian akibat kerosakan harta benda dan barangan elektrik. Beberapa jalan utama turut ditenggelami air. Ahmad Tarmizi berkata Pusat Khidmat Rakyat Ahli Parlimen Sik (PUSRASik) telah menghulurkan sumbangan awal berupa makanan dan wang tunai kepada 32 penduduk terjejas banjir dan bantuan akan disalurkan dari semasa ke semasa. PUSRASik sedang mengumpul maklumat berkaitan jumlah sebenar penduduk yang terjejas akibat banjir di daerah itu.


"Kursus bahasa isyarat, mudahkan kami dekat dengan golongan OKU" - Saifuddin

KUANTAN, 12 Jun- Parlimen Indera Mahkota menubuhkan Unit Orang Kurang Upaya (OKU) bagi membantu mereka yang menghadapi masalah penglihatan dan pendengaran untuk berurusan di jabatan-jabatan strategik.  Ahli Parlimennya, Datuk Seri Saifuddin Abdullah berkata bagi fasa pertama, 12 kakitangan Pusat Khidmat Parlimen Indera Mahkota diberi latihan asas bahasa isyarat.  Menurutnya, kursus asas bahasa isyarat unit OKU itu dibuka pada setiap hujung minggu, selama tiga bulan bermula hari ini.  Mereka dibimbing oleh dua orang guru yang juga jurubahasa isyarat.  “Kerana kita tahu, bagi orang pekak dan bisu, mereka memang tak boleh berhubung di agensi-agensi yang strategik ini kerana di sana tidak ada mereka yang faham bahasa isyarat sebab itu saya merasakan ini antara perkhidmatan yang sangat mustahak yang kami ingin mula adakan,” kata Saifuddin kepada pemberita RTM selepas merasmikan Kursus Asas Bahasa Isyarat Unit Orang Kurang Upaya (OKU) Pusat Khidmat Parlimen Indera Mahkota dan penyerahan sumbangan kepada jemaah haji dalam parlimen itu di Kuantan.

(Ahli Parlimen Indera Mahkota yang juga merangkap Menteri Luar, Datuk Seri Saifuddin Abdullah sempat meluangkan masa bersama peserta kursus bahasa isyarat)

Dalam majlis tersebut, seramai 22 jemaah dari parlimen Indera Mahkota menerima sumbangan telekung dan kain ihram.  Tambah beliau, setelah mereka mampu mengaplikasikan bahasa isyarat, maklumat diri mereka akan dihantar ke jabatan-jabatan dan agensi seperti hospital, pusat kesihatan, balai bomba, balai polis serta jabatan pendaftaran negara.  Melalui inisiatif itu katanya, OKU yang mempunyai urusan di jabatan-jabatan terbabit boleh menggunakan khidmat mereka.


'Peniaga perlu ada etika, pelanggan adalah raja...' - Rosol

(Timbalan Menteri Perdaganan Dalam Negeri dan Hal Ehwal Pengguna (KPDNHEP) Datuk Rosol Wahid/FOTO FB Rosol Wahid)

JOHOR BAHRU, 12 Jun - Peniaga perlu mempunyai kesabaran dan bertolak ansur dengan pelanggan bagi mengelak berlakunya perselisihan faham, nasihat Timbalan Menteri Perdaganan Dalam Negeri dan Hal Ehwal Pengguna (KPDNHEP) Datuk Rosol Wahid.Beliau berkata demikian ketika mengulas berkaitan video yang tular antara peniaga sebuah restoan dan pelanggan di Melaka baru-baru ini. Katanya, kejadian seumpama di dalam video itu tidak seharusnya berlaku.Menurut Rosol, ini kerana etika dan adab yang baik dalam perniagaan menjadi cerminan budaya dan masyarakat negara ini selain hak pelanggan untuk mendapatkan khidmat terbaik daripada peniaga.“Sebagai peniaga perlu ada etika sebab bagi pelanggan… pelanggan adalah raja, apa sahaja yang dibuat pelanggan peniaga perlu bersabar,” katanya kepada pemberita selepas Program Jualan Keluarga Malaysia (PJKM) di Lotus Tebrau di sini hari ini.Malah Rosol berharap kejadian itu bukan sahaja menjadi pengajaran kepada peniaga terbabit malah orang ramai.“Kita tidak ada akta yang boleh kompaun (peniaga sekiranya pelanggan dilayan secara kasar) dan sebagainya. “Cuma kita berharap semua orang kena banyak bersabar, dia (peniaga) mungkin mengalami tekanan disebabkan Perintah Kawalan Pergerakan (sebelum ini) dengan keadaan harga barang dan masalah lain, (sebab itu) yang penting banyak bersabar,” katanya.Beberapa hari lepas, tular satu rakaman video berdurasi 51 saat menerusi media sosial dipercayai dirakam seorang pelanggan di restoran itu yang memaparkan peniaga terbabit menggunakan perkataan kasar serta meninggikan suaranya.

(Restoran yang tular di media sosial kerana menggunakan perkataan kasar serta meninggikan suaranya kepada pelanggan/FOTO FB Ngwe Hee Sam)

Semalam, Pengerusi Jawatankuasa Perpaduan Hubungan Masyarakat, Tenaga Kerja dan Hal Ehwal Pengguna Negeri Melaka Ngwe Hee Sem mengunjungi restoran itu dan menasihatkan pemiliknya meskipun Melaka terkenal dengan lenggok bahasa yang agak kasar, ia tidak boleh dijadikan alasan sehingga mencalarkan imej negeri itu.


Projek menaik taraf LRA Jenun Baru lancar

PENDANG, 12 Jun - Projek menaik taraf Loji Rawatan Air (LRA) Jenun Baru di Daerah Pendang, Kedah, berjalan lancar. Kerajaan Negeri turut memberi jaminan beberapa isu seperti pengambilan tanah dan permit mengeluarkan tanah akan diselesaikan segera sekaligus memastikan isu bekalan air dapat diselesaikan. Pengerusi Jawatankuasa kerja Raya, Sumber dan Bekalan Air, Tenaga, Pengairan dan Saliran Negeri, Datuk Suraya Yaacob menjelaskan, ketika ini kerja-kerja di tapak projek giat dilakukan kontraktor terlibat.

"Jenun Baru ini kalau kita lihat melibatkan kawasan berbukit yang agak tinggi dan proses pengeluaran tanah juga perlu dilakukan dengan agak besar. "Jadi Alhamdulillah selepas berbincang kita dapatlah melihat perkara-perkara yang boleh kerajaan negeri bantu untuk sama-sama memberi manfaat kepada rakyat akhirnya dengan proses yang lebih cepat dan efisien," kata Suraya selepas melakukan lawatan kerja ke LRA Jenun Baru, di sini.Tambah Suraya, mengikut perancangan, projek menaiktaraf LRA Jenun Baru yang bernilai RM158 juta itu dijangka siap Disember 2023.


Tiga individu dilantik sebagai anggota baharu MAVCOM

KUALA LUMPUR, 12 Jun- Datuk Roger Tan Kor Mee dan Datuk Wan Kamaruzaman Wan Ahmad dilantik sebagai anggota baharu Suruhanjaya Penerbangan Malaysia (MAVCOM)berkuat kuasa Rabu lepas hingga 7 Jun 2025.Menteri Pengangkutan, Datuk Seri Dr Wee Ka Siong menerusi kenyataan berkata pelantikan itu diharap dapat dapat membangunkan industri penerbangan ke tahap lebih tinggi di dalam usaha ke arah pemulihan ekonomi.Dalam pada itu, Datuk Seri Wee Ka Siong turut memaklumkan pelantikan semula Datuk Seri Long See Wool untuk menganggotai suruhanjaya itu berkuat kuasa 1 Mac lepas hingga 28 Februari 2025.Datuk Seri Long See Wool telah berkhidmat lebih 34 tahun dan pernah menjawat jawatan Ketua Setiausaha kementerian itu, mula berkhidmat sebagai anggota suruhanjaya sejak 2016.Sementara itu, Datuk Seri Wee Ka Siong menerusi hantaran di Facebook pula memaklumkan mengambil sedikit masa untuk merakamkan video yang memaparkan proses perlepasan secara biometrik terkini oleh Malaysia Airports sebelum berlepas ke Sandakan.Jelasnya, butiran lanjut mengenai penggunaan sistem berkenaan akan diperincikan ketika pelancarannya pada bulan Julai depan.

(Menteri Pengangkutan, Datuk Seri Wee Ka Siong/Fail)


Sistem kad pengenalan atasi masalah pekerja asing lari ke sektor lain diperkenal

TAPAH, 12 Jun - Kementerian Sumber Manusia akan memperkenalkan sistem kad pengenalan pekerja asing mengikut sektor bagi mengatasi masalah pekerja lari ke sektor pekerjaan lain.Menterinya, Datuk Seri M Saravanan berkata sistem itu dapat mengelak majikan menyalahgunakan pendaftaran pekerja asing di sektor masing-masing.Katanya, terdapat juga majikan yang mengambil kesempatan dengan mengambil pekerja asing dari sektor berlainan bagi tujuan pembayaran levi yang lebih rendah.

"Bayaran levi untuk sektor pertanian adalah lebih murah. Jadi, ramai majikan walaupun daripada sektor lain membawa pekerja asing dengan saluran pertanian kerana boleh membayar levi yang murah.

"Maka dengan memperkenalkan sistem kad pengenalan mengikut sektor kita mengatasi masalah ini," katanya selepas hadir merasmikan Karnival Kerjaya Keluarga Malaysia di Kompleks Sukan Tapah, di sini.

Tambah Saravanan, langkah itu juga dapat memudahkan penguatkuasaan Jabatan Imigresen Malaysia (Imigresen) dan Polis Diraja Malaysia (PDRM).Disamping itu, berkenaan isu kekurangan pekerja asing di beberapa sektor, Saravanan menegaskan beberapa proses perlu dilalui sebelum pengambilan pekerja asing."Sempadan negara hanya dibuka 1 April dan selepas itu baru kita boleh proses dan boleh keluar mengambil pekerja asing."Walaupun dari segi dasar kita bersetuju mulai Disember mengambil pekerja asing, tetapi kita hanya boleh bergerak selepas negara kita membuka sempadan," katanya.


Semakan semula tarif air di peringkat akhir - KASA

LANGKAWI, 12 Jun - Kementerian Alam Sekitar dan Air (KASA) kini dalam peringkat akhir perbincangan mengenai kadar baharu tarif air sebelum dibawa ke peringkat Parlimen.Timbalan Menterinya, Datuk Mansor Othman berkata pihaknya sedang dalam rundingan dengan Suruhanjaya Perkhidmatan Air Negara (SPAN) dan pemegang taruh.Menurutnya, semakan semula tarif air ketika ini menjadi satu tuntutan yang dibuat oleh operator air di seluruh negara.

“Ada beberapa sebab yang kita dapati perlunya semakan semula tarif air antaranya disebabkan permintaan semakin meningkat dan keduanya kos pengoperasian meningkat.

“Jadi semakan semula tarif air adalah perlu untuk menjamin keberkesanan pihak operator air di seluruh negara,” katanya selepas merasmikan Program Penanaman Bakau di Kilim Karst Geoforest Park, di sini.Tambahnya, KASA kini sedang berunding untuk mencari satu titik penyelesaian di antara operator air dan pengguna bagi menjaga kepentingan rakyat.Dalam pada itu, Mansor berkata kos-kos yang diperlukan bagi mengatasi masalah air tidak terhasil (NRW) juga akan ditangani segera.


Pengambilan 120 anggota JPJ baharu, perkemas pasukan

PASIR MAS, 12 Jun - Jabatan Pengangkutan Jalan (JPJ) sedang melaksanakan pengambilan 120 anggota baharu tahun ini.Pengarah Akademi JPJ Mohamad Kifli Ma Hasan berkata ini bagi memperkemas pasukan penguat kuasa jabatan tersebut.Beliau berkata ketika ini proses ujian fizikal dan temu duga sedang dilakukan bagi pengambilan berkenaan.

"Insya-Allah sebelum akhir tahun ini, mereka yang terpilih akan menjalani kursus tiga bulan di Akademi JPJ Melaka," kata Mohamad Kifli kepada pemberita selepas Majlis Penyampaian Watikah Pelantikan Pemimpin Cilik 2022/2023 di Sekolah Kebangsaan Kedondong di sini.Beliau berkata JPJ juga sedang berusaha menubuhkan pasukan pancaragam sendiri selain sudah memiliki pasukan pancaragam yang dianggotai 45 pegawai yang memiliki kemahiran bermain alat muzik bagpipe."Pasukan pancaragam itu dianggotai pegawai dari seluruh negara, mereka yang dipilih mempunyai minat yang tinggi serta berkebolehan memainkan peralatan muzik."Walaupun menganggotai pasukan pancaragam, mereka ini turut berkhidmat dalam pasukan seperti Unit Penguatkuasaan Bermotosikal (UPB) JPJ mereka tetap tertakluk kepada penugasan yang menuntut disiplin tinggi," katanya. - BERNAMA


Pelajar IKBN Kuala Perlis derma 95 pek darah

KUALA PERLIS, 12 Jun- Usaha berterusan digerakkan pelbagai pihak bagi meningkatkan stok bekalan darah di Hospital Tuanku Fauziah.Ia termasuk program Kempen Derma Darah anjuran Institut Kemahiran Belia Negara (IKBN) Kuala Perlis yang melibatkan 114 pelajarnya.Pengarah IKBN Kuala Perlis, Zurihanmi Zakariya berkata, 95 pek darah berjaya didermakan dalam tempoh empat jam berbanding sasaran 50 pek darah."Seramai 114 pelajar tampil menderma darah di mana 95 pek darah berjaya didermakan.Manakala 19 penderma lagi tidak layak untuk menderma kerana tidak mematuhi syarat ditetapkan," katanya.

(Antara pelajar yang terlibat program Kempen Derma Darah IKBN Kuala Perlis)

Tambah beliau, program tersebut merupakan anjuran bersama Jabatan Belia dan Sukan Negeri dengan sokongan Unit Transfusi Darah Hospital Tuanku Fauziah yang diadakan secara berkala.Inisiatif berkenaan dilaksana supaya bekalan darah sentiasa mencukupi dan berada di paras selamat bagi menghadapi kes kecemasan khususnya di Perlis.


Kejayaan Kedah tambah baik dan mudahkan urusan perniagaan wajar dicontohi

ALOR SETAR, 12 Jun - Kejayaan Kedah menambah baik dan memudahkan urusan untuk menjalankan perniagaan sehingga berjaya menarik minat pelabur perlu dijadikan contoh dan penanda aras bagi negeri-negeri lain.Ketua Setiausaha Negara, Tan Sri Mohd Zuki Ali berkata adalah amat kritikal bagi semua kerajaan negeri serta pihak berkuasa tempatan (PBT) menjadi pemudah cara dengan tidak terlalu bergantung kepada peraturan lama yang menyulitkan pelabur."Banyak aktiviti yang telah dilaksanakan bagi memudahkan urusan perniagaan di sini, saya rasa ini satu perkara yang amat kritikal terutama selepas kita berhadapan dengan pandemik COVID-19, kita nak pulihkan semula ekonomi dan menggerakkan balik sektor perniagaan."Jadi kalau kita masih menggunakan kaedah lama, masih menggunakan peraturan yang ketinggalan dan sebagainya ia akan menyulitkan pelabur untuk datang," kata Mohd Zuki di sini.Beliau yakin negeri-negeri lain boleh melaksanakan hasrat itu seperti Kedah, namun ia memerlukan komitmen pelbagai pihak bagi membantu pelabur khususnya yang sering membuat aduan berkaitan kelulusan permit.

(Mohd Zuki ditemui pemberita selepasmelancarkan Persidangan MyMudah peringkat Negeri Kedah di sini)

Terdahulu dalam ucapannya pada majlis itu, Mohd Zuki berkata usaha pembaharuan peraturan bagi menambah baik persekitaran perniagaan menjadi antara penyumbang utama kemajuan negeri ini.Menurutnya projek E10: Permit Pembinaan Ekspress yang diteraju Majlis Perbandaran Kulim kini menjadi contoh kepada negeri-negeri lain selain pelaksanaan kaedah Amalan Baik Peraturan (GRP) dan peraturan tangkas yang menjadi antara asas usaha pembaharuan kawal selia Kerajaan Negeri Kedah.Beliau turut merakamkan ucapan tahniah kepada Kedah yang menjadi negeri pertama menubuhkan Unit MyMudah di peringkat PBT dan negeri yang berjaya menambah baik ekosistem perniagaan dan meningkatkan profil Kedah sebagai destinasi pilihan pelaburan berimpak tinggi.Mengenai persidangan MyMudah, Mohd Zuki berkata program anjuran Perbadanan Produktiviti Malaysia (MPC) itu adalah platform perkongsian amalan terbaik dalam menambahbaik penyampaian peraturan."MPC turut akan menganjurkan Persidangan MyMudah peringkat kebangsaan, disusuli dengan Persidangan-persidangan MyMudah di peringkat negeri pada tahun ini agar inisiatif MyMudah ini dapat disebar luas dan dimanfaatkan oleh semua pihak di sektor awam dan swasta," katanya. - BERNAMA


Pusat Tafaqquh Fi Al-Din, pusat ilmu berkonsep chalet siap dibina tahun depan

KUALA TERENGGANU, 12 Jun- RM7 juta diperuntukkan bagi membina Pusat Tafaqquh Fi Al-Din di tapak Kampung Ilmu Tok Sheikh Duyong di sini.Pusat ilmu dalam kawasan Taman Tamadun Islam itu dibangunkan dengan berkonsepkan chalet dan dijangka siap pada tahun hadapan.Menteri Besar Terengganu, Datuk Seri Dr. Ahmad Samsuri Mokhtar berkata, projek berkenaan dibina di tapak seluas 19 hektar dilengkapi pelbagai kemudahan termasuk dewan pengajian yang mampu menampung 100 pelajar."Apa yang kita lihat ini adalah satu manifestasi daripada hasrat kita untuk menjadikan negeri Terengganu lebih berkat dengan bercambahnya pusat-pusat pembelajaran dan pengajian sama ada secara moden atau tradisional.Kita lihat Terengganu mempunyai susur galur ulama sejak sekian lama yang berperanan bukan sahaja di peringkat negeri Terengganu bahkan di peringkat antarabangsa," katanya selepas Majlis Pecah Tanah Pusat Tafaqquh Fi Al-Din di tapak Kampung Ilmu Tok Sheikh Duyong di Dewan Konvensyen, Taman Tamadun Islam, di sini.

(Datuk Seri Dr. Ahmad Samsuri Mokhtar, Menteri Besar Terengganu)

Ketika ini 20 pelajar tahfiz sedia ada ditempatkan di pusat sementara di Masjid Seberang Takir, Kuala Nerus


Rapat saf di semua masjid dan surau di Negeri Sembilan bermula esok

SEREMBAN, 12 Jun - Kerajaan Negeri Sembilan membenarkan jemaah untuk merapatkan saf ketika solat di semua masjid dan surau di negeri ini berkuat kuasa esok.Menteri Besar, Datuk Seri Aminuddin Harun berkata jemaah tidak lagi diwajibkan membawa sejadah bersaiz standard selain aktiviti pengajian ilmu seperti kelas takmir, kuliah, tazkirah dan ceramah dibenarkan tanpa penjarakan fizikal."Bagaimanapun jemaah masih wajib memakai pelitup muka dengan sempurna sepanjang berada dalam ruang masjid dan surau yang tertutup," katanya menerusi catatan di facebooknya.

Dalam pada itu, beliau berkata ibadah korban sempena Aidiladha pada tahun ini juga dibenarkan untuk dilaksanakan di masjid dan surau di seluruh negeri.Aminuddin berkata pemohon atau penganjur perlu membuat permohonan melalui sistem e-qurb@NS di http://equrbans.jheains.my bermula pukul 2 petang esok hingga 4 petang, 3 Julai depan.Menurutnya jemaah juga dibenarkan merapatkan saf ketika solat sunat Aidiladha namun pemakaian pelitup muka adalah diwajibkan. - BERNAMA


Malaysia-Singapura komited perkukuh kerjasama pertahanan

SINGAPURA, 12 Jun - Malaysia dan Singapura komited untuk memperkukuh kerjasama pertahanan antara kedua-dua negara. Komitmen itu dizahirkan dalam pertemuan antara Menteri Kanan Pertahanan, Datuk Seri Hishamuddin Tun Hussein dengan rakan sejawatannya, Ng Eng Hen pada mesyuarat dua hala di Singapura.Selain Perjanjian Pertahanan Lima Negara, Laut China Selatan dan isu keselamatan dunia, antara yang menjadi fokus ialah latihan ketenteraan bersama antara angkatan tentera masing-masing.

"Beberapa latihan serta eksesais akan kembali diadakan tahun ini termasuk Semangat Bersatu (Darat), Malapura (Laut) dan Sarex Malsing (Udara)," kata Hishamuddin menerusi hantaran di Facebook rasminya.Kementerian Pertahanan (Mindef) republik itu juga menerusi kenyataan memaklumkan, kedua-dua pemimpin turut membincangkan tindak balas terhadap cabaran keselamatan serantau seperti keselamatan siber dan maritim serta memerangi keganasan.


Teater Ali Baba dapat sambutan luar biasa

AYER KEROH, 12 Jun- Pementasan Teater Muzikal Ali Baba hasil sentuhan pengarah terkenal, Lokman Ghani mendapat sambutan luar biasa. 1,500 penonton hadir memenuhi Panggung Seri, Kompleks Jabatan Kesenian dan Kebudayaan Melaka sepanjang tiga sesi pementasan itu diadakan.Jelas Lokman, sambutan diterima membuktikan pementasan teater masih relevan dan mendapat tempat dalam kalangan masyarakat di negara ini."Saya rasa ini di luar jangkaan kami, mungkin penonton-penonton di Melaka 'kehausan' persembahan seumpamanya setelah era pandemik COVID-19 ini.Dari semalam, memang dah penuh, tiket juga kalau mengikut tempahan sudah habis dijual," katanya.

(Ibu bapa mengambil kesempatan cuti sekolah membawa anak-anak menyaksikan pementasan teater Ali Baba)

Tambah beliau, teater berkenaan sepatutnya dipentaskan pada Mac lalu, namun terpaksa ditunda susulan pandemik COVID-19.Teater yang memartabat karya agung seniman Allahyarham Tan Sri P. Ramlee itu, menggunakan sepenuhnya bakat baharu selain artis cilik daripada Pertubuhan Teater Negeri Melaka dan artis tempatan.Rata-rata penonton yang ditemui juga teruja menyaksikan pementasan teater berkenaan."Ada masa lapang, jadi bawa anak-anak untuk menyaksikan teater Ali Baba ini sempena cuti sekolah.Memang sesuai untuk seisi keluarga, ada pelakon-pelakon terkenal," kata salah seorang penonton, Mohd Shukri Tumin.Turut hadir menyaksikan teater tersebut, Yang Dipertua Negeri, Tun Mohd Ali Mohd Rustam.


Bekas ADUN Sedili mengaku tidak bersalah, tuduhan mencabul

MUAR, 12 Jun - Bekas Ahli Dewan Undangan Negeri (ADUN) Sedili mengaku tidak bersalah di Mahkamah Majistret Muar atas tuduhan mencabul kehormatan seorang wanita pada Januari lalu. Tertuduh Rasman Ithnain, 54 tahun membuat pengakuan tersebut di hadapan Majistret Amalina Basirah Md Top.Tertuduh yang juga Ketua Bahagian BERSATU Kota Tinggi didakwa menggunakan kekerasan jenayah terhadap seorang wanita berusia 27 tahun dengan maksud untuk mencabul kehormatan wanita berkenaan. Kesalahan dilakukan di dalam sebuah kenderaan pelbagai guna di daerah Muar, pukul 5 petang pada 13 Januari lalu.

(Tarikh bicara kes ditetapkan 16 hingga 18 Ogos)

Mahkamah membenarkan tertuduh diikat jamin sebanyak RM4,000 dengan seorang penjamin. Pendakwaan dikendalikan Pengarah Pendakwaan Negeri, Tengku Amir Zaki Tengku Abdul Rahman dan Timbalan Pendakwa Raya Hayatul Wirdah Mohd Yunos. Kes didakwa mengikut Seksyen 354 Kanun Keseksaan. Tarikh bicara kes ditetapkan 16 hingga 18 Ogos depan.


Kuiz ASEAN 2022 : Galakkan budaya membaca, tingkat kefahaman negara serantau

KUALA LUMPUR, 12 Jun- Pertandingan Kuiz ASEAN Peringkat Kebangsaan 2022 memfokuskan kefahaman yang tinggi tentang kebudayaan, sosiopolitik, sosioekonomi dan sukan di negara serantau.Pengarah Bahagian Media dan Komunikasi Korporat, Jabatan Penerangan (JaPen), Datuk Sivabalan Ethirmanasingham berkata, pertandingan dwitahunan itu dianjurkan bagi menggalakkan budaya membaca dalam kalangan masyarakat."Supaya lebih ramai rakyat Malaysia membaca, itu pun satu lagi daripada motif ataupun tujuan utama kita buat pertandingan ini supaya mereka bila masuk pertandingan ini akan buat banyak bacaan. Jadi bila kita buat bacaan, kita akan memahami lebih banyak tentang kuiz ini," katanya selepas menjadi tetamu rancangan Selamat Pagi Malaysia di Angkasapuri.

Pertandingan yang berlangsung dari 1 sehingga 30 Jun itu dibahagikan kepada dua kategori iaitu pelajar sekolah berumur 15 hingga 17 tahun dan kategori terbuka bagi individu berumur 17 tahun ke atas.

Ia menawarkan hadiah wang tunai berjumlah RM19,000.


Tan Sri Abang Ahmad Urai meninggal dunia

KUCHING, 12 Jun - Bekas Yang Dipertua Dewan Negara, Tan Sri Abang Ahmad Urai Datu Abang Mohideen meninggal dunia di Pusat Perubatan Normah Sarawak di Petra Jaya di sini, kira-kira pukul 12.30 tengah malam tadi.Berita kematian tersebut disahkan pembantu peribadi allahyarham.“Tan Sri (Abang Ahmad Urai) telah dikejarkan ke Pusat Perubatan Normah selepas rebah ketika menghadiri satu acara di sebuah hotel (di Kuching). Beliau meninggal dunia pada 12.30 tengah malam tadi. “Jenazah Allahyarham akan dibawa ke kediamannya di Jalan Muda Hashim pagi ini,” katanya di sini.

(Allahyarham Tan Sri Abang Ahmad Urai)

Allahyarham akan dikebumikan di Tanah Perkuburan Umat Islam Masjid Bahagian di sini, selepas Zohor.

Abang Ahmad Urai 89, merupakan Yang Dipertua Dewan Negara dari 1988 hingga 1990.Allahyarham juga pernah memegang jawatan Timbalan Menteri Kebudayaan, Belia dan Sukan Sarawak. - BERNAMA


Kerja melombong lantanida di Gerik belum bermula - MB Perak

IPOH, 12 Jun - Kerja-kerja melombong sumber mineral baharu lantanida yang merupakan sejenis nadir bumi di Hulu Perak dekat Gerik telah dimulakan adalah tidak benar.Menteri Besar Perak, Datuk Seri Saarani Mohamad berkata imej daripada paparan satelit adalah struktur lama yang dibuat bagi kerja-kerja awalan dalam mengenal pasti kehadiran bahan di lokasi tersebut.

"Sehingga kita dapat SOP yang diluluskan oleh kabinet baru kita buka. Jadi walaupun sudah ada struktur yang sudah dimulakan sebelum SOP tapi kita berhenti, kita tidak buat apa-apa selepas itu." Kita sudah buat keputusan apa sahaja yang hendak dilakukan di Negeri Perak perlu mematuhi SOP yang telah ditetapkan," kata Saarani di sini.Tambah Saarani, kerja-kerja untuk melakukan aktiviti perlombongan juga masih di peringkat permohonan kebenaran dan kelulusan pihak berkuasa.


Bukit Bendera terima sijil pengiktirafan UNESCO

KUALA LUMPUR, 12 Jun- Bukit Bendera menerima sijil pengiktirafan sebagai tapak rizab biosfera di bawah Program Manusia dan Biosfera (MAB), Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).Kementerian Tenaga dan Sumber Asli (KeTSA) dalam kenyataan memaklumkan, UNESCO pada 15 September tahun lepas telah meluluskan pencalonan Bukit Bendera dengan keluasan 12,481 hektar sebagai tapak rizab biosfera Malaysia yang ketiga, selepas Tasik Chini, Pahang dan Banjaran Crocker, Sabah.

Bukit Bendera merupakan salah satu tapak antara 727 tapak rizab biosfera di dalam ‘The World Network of Biosphere Reserves’."Pengiktirafan itu mencerminkan komitmen negara amnya dan kerajaan negeri Pulau Pinang khususnya."Komitmen bersama dalam mewujudkan keseimbangan antara penjagaan khazanah alam semula jadi dengan aktiviti pembangunan, melalui pendekatan pembangunan mampan di samping dapat meningkatkan profil tapak tersebut sebagai kawasan berkepentingan antarabangsa dan pusat kecemerlangan pembelajaran," menurut kenyataan itu.KeTSA berharap dengan pengisytiharan Bukit Bendera sebagai tapak rizab biosfera di bawah program MAB UNESCO ini sebagai galakan kepada kerajaan negeri lain untuk mencalonkan kawasan berpotensi sebagai tapak berkepentingan biodiversiti antarabangsa.


Jemaah Malaysia lebih bersedia, selesa berdasarkan peraturan baharu Arab Saudi

MAKKAH, 12 Jun- Jemaah haji Malaysia kini lebih bersedia untuk beribadah dan dapat melakukannya dengan lebih selesa berdasarkan kepada peraturan baharu kerajaan Arab Saudi.  Pengarah Operasi Bimbingan Tabung Haji (TH), Ustaz Tengku Aziz Raja Abdullah berkata antaranya hanya mereka yang berihram dapat melakukan tawaf di kawasan berhampiran kaabah, secara tidak langsung mengurangkan kesesakan jemaah di kawasan tersebut. Katanya, hasil post mortem umrah dari beberapa kumpulan jemaah yang telah tiba, pemahaman tentang ibadah umrah dan haji juga semakin baik dan hanya melibatkan kekeliruan kecil, yang tidak membatalkan ibadah itu.  "Tahun sebelum ini memang dengan keadaan jemaah yang ramai agak mencabar sedikit, jadi Alhamdulillah pada tahun ini oleh kerana keadaan Masjidil Haram pun selesa untuk melaksanakan tawaf, tidak dipenuhi dengan jemaah-jemaah lain."Alhamdulillah banyak jemaah haji kita rasa syukur dengan keadaan tersebut dan mereka yakin dapat melaksanakan tawaf dan sa’i dalam keadaan sempurna dan meyakinkan," katanya kepada pemberita di sini.

Tengku Aziz percaya antara lain persediaan awal seperti kursus di tanah air dan bantuan pembimbing ibadah di Tanah Suci juga antara faktor ibadah dapat dilaksanakan dengan lancar.  Beliau juga memberi jaminan pembimbing ibadah mencukupi untuk membantu jemaah haji negara.


EU sambut baik langkah Malaysia mansuh hukuman mati mandatori

KUALA LUMPUR, 11 Jun- Kesatuan Eropah (EU) menyambut baik langkah Malaysia untuk memansuhkan hukuman mati mandatori dan menyifatkan ia sebagai langkah penting ke arah penamatan sepenuhnya hukuman mati selari dengan trend dunia.Jurucakap EU bagi Hal Ehwal Luar Negeri dan Dasar Keselamatan, Nabila Massrali berkata EU menantikan transformasi segera keputusan itu kepada undang-undang oleh kerajaan Malaysia. Beliau berkata EU bersedia menyokong Malaysia dalam usahanya untuk menghapuskan sepenuhnya hukuman mati.

“Secara dasarnya, EU menentang keras hukuman mati pada setiap masa dan dalam apa jua keadaan.“Hukuman mati melanggar hak untuk hidup dan merupakan hukuman paling kejam, tidak berperikemanusiaan, yang gagal bertindak sebagai penghalang kepada jenayah dan mewakili penafian yang tidak boleh diterima terhadap maruah dan integriti manusia,” katanya dalam satu kenyataan yang disiarkan di laman sesawang EU pada Sabtu.Menurutnya, EU akan terus berusaha untuk memansuhkan hukuman mati di beberapa negara yang masih melaksanakannya.Malaysia pada Jumaat bersetuju untuk memansuhkan hukuman mati mandatori dan menggantikannya dengan hukuman lain yang tertakluk kepada budi bicara mahkamah.Menurut Kerajaan Malaysia kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah Seksyen 39B Akta Dadah Berbahaya 1952 (Akta 234) dan 22 kesalahan yang membawa hukuman mati tetapi dengan budi bicara mahkamah.- BERNAMA


Buku 'Di Sebalik Nama Orang RTM' memuatkan biografi 76 personaliti RTM

KUALA LUMPUR, 11 Jun- Persatuan Veteran RTM (PVRTM) buat julung kalinya telah menerbitkan buku bertajuk 'Di Sebalik Nama Orang RTM'.Buku tersebut telah dirasmikan oleh Tengku Permaisuri Selangor, Tengku Permaisuri Norashikin pada Mei lalu.Presiden Persatuan Veteran RTM (PVRTM), Zohara Gany Bathusha berkata ia bagi mengenang dan mengetengahkan personaliti veteran yang pernah mewarnai dunia penyiaran.

(Fauziah Nawi, antara personaliti RTM yang kisahnya dimuatkan dalam Buku 'Di Sebalik Nama Orang RTM')

Buku yang diterbitkan itu mengandungi fakta serta maklumat mengenai 76 orang tokoh personaliti dalam kalangan ahli PVRTM sendiri yang telah menabur bakti di dalam Jabatan Penyiaran Malaysia (RTM) sama ada di hadapan atau di belakang tabir. "Kita pilih bukan DJ (juruhebah radio) sahaja, kita pilih semua lapangan. Ada 'script assistant', ada editor, ada pereka set dan pelbagai. setiap petugas, ada cerita yang menarik, bukan semestinya seorang DJ atau penerbit sahaja ada cerita menarik, tetapi mungkin jurukamera juga ada cerita yang menarik, yang mereka boleh kongsi bersama," katanya.

Tambah Zohara, buku tersebut mengambil masa kira-kira setahun untuk disiapkan.Penulisan digarap berdasarkan fakta dan perkongsian kisah oleh ahli keluarga dan teman-teman rapat kesemua personaliti berkenaan."Orang-orang RTM ini zaman dulu muka tidak keluar dekat surat khabar, cuma nama sahaja keluar di radio,kalau keluar di tv pun ada nama, grafik. Sekarang ini, semua keluar dekat media sosial. Kalau orang dulu, kira macam tersimpan. sangat eksklusif, anda tidak dapat melihat mereka, hanya dapat mendengar, jadi inilah masanya untuk anda membaca dan mengetahui kisah mereka," ujar Zohara.PVRTM turut merancang untuk menerbitkan buku edisi kedua.Penulisannya dijangka dimulakan pada pertengahan tahun ini dan bakal memuatkan kira-kira 30 hingga 40 orang tokoh dan personaliti RTM.


Mansuh hukuman mati mandatori, beri ruang hakim buat keputusan lebih setimpal dengan kesalahan

KUALA LUMPUR, 11 Jun- Pemansuhan hukuman mati mandatori memberi ruang kepada hakim membuat keputusan lebih tepat dan setimpal mengikut kesalahan dilakukan individu.Jelas peguamcara Omar Azwan & Partners, Azwan Abdul Wahab langkah berkenaan juga mampu mengukuhkan lagi institusi perundangan negara."Pengumuman kerajaan berkenaan pemansuhan mati mandatori adalah keputusan yang ditunggu ramai pengamal undang undang dan orang ramai namun pengumuman ini bukan pemansuhan secara total, ini kerana wujudnya pemberian hak kepada mahkamah sama ada dilaksnakan atau tidak," katanya.Tambah Azwan, hukuman yang digantikan perlu setimpal dengan kesalahan yang dilakukan selain dapat memberi pengajaran kepada masyarakat."Apabila hukuman mati mandatori dimansuhkan sepenuhnya dan digantikan dengan hukuman baru ataupun hukuman pilihan selain hukum mati mandatori secara langsung memberi hak peluang kepada pesalah untuk mendapat peluang kedua," ujarnya.

(Peguamcara Omar Azwan & Partners, Azwan Abdul Wahab)

Semalam, kerajaan bersetuju memansuhkan hukuman mati mandatori dengan hukuman gantian tertakluk kepada budi bicara mahkamah.Keputusan dicapai susulan pembentangan Laporan Kajian Hukuman Gantian Terhadap Hukuman Mati Mandatori pada mesyuarat Jemaah Menteri.


Kerjasama erat, membolehkan khidmat layanan terbaik diterima jemaah haji Malaysia

MAKKAH, 11 Jun- Kerjasama antara rombongan haji Malaysia dan Syarikat Muassasah Tewafa Asia Tenggara membolehkan khidmat dan layanan terbaik diterima jemaah haji negara. Ini kerana gandingan rapat sebagai satu pasukan dapat memberi pelbagai perkhidmatan dengan urusan yang lebih lancar. Ketua Rombongan Haji Malaysia, Datuk Seri Syed Saleh Syed Abd Rahman berkata kejayaan yang dikecapi selama ini adalah hasil kerjasama erat kedua-dua pihak.  Justeru beliau meletakkan harapan tinggi musim haji ini lebih baik dan menjadi satu perjalanan yang memberi kenangan manis kepada jemaah menerusi perkhidmatan terbaik dan berkualiti.  "Dalam kita menyantuni Dhuyufurrahman, kekuatan kerja berpasukan adalah amatpenting lebih-lebih lagi ketika kita berhadapan dengan operasi haji yang sangat mencabar ini, lebih-lebih lagi dengan pembaharuan yang akan diperkenalkan. Hubungan baik dan kemesraan antara kita akan membuah natijah yang baik. Kepentingan jemaah haji harus diutamakan dan keselesaan mereka melaksanakan haji dan ibadah mereka perlu diberi keutamaan," katanya.

(Ketua Rombongan Haji Malaysia, Datuk Seri Syed Saleh Syed Abd Rahman)

Beliau berkata demikian pada Majlis Ta’aruf antara kepimpinan Syarikat Muassasah Tewafa Asia Tenggara dengan pengurusan rombongan haji Malaysia.  Pengerusi Syarikat Tewafa Asia Tenggara, Adnan Husin Abdullah Mandura pula berkata, penswastaan muassasah merupakan usaha menambah baik perkhidmatan pihaknya kepada Jemaah asia tenggara.  Pada masa yang sama ia adalah satu inisiatif penting visi 2030 kerajaan Arab Saudi iaitu perkhidmatan yang lebih cemerlang dan berkualiti untuk tetamu Allah.

(Pengerusi Syarikat Tewafa Asia Tenggara, Adnan Husin Abdullah Mandura)


Jual ayam lebihi harga maksimum, KPDNHEP tidak akan berkompromi

JOHOR BAHRU, 11 Jun- Kementerian Perdagangan Dalam Negeri Dan Hal Ehwal Pengguna (KPDNHEP) tidak akan berkompromi dengan peniaga yang memanipulasi harga ayam melebihi harga maksimum ditetapkan.Tegas Timbalan Menterinya, Datuk Rosol Wahid, siasatan akan dijalankan terhadap peniaga yang secara terbuka menjual pada harga melebihi kadar kawalan iaitu RM8.90.Tambah beliau, pihaknya akan menyiasat dakwaan peniaga yang memberikan alasan peningkatan harga ayam segar dari ladang ketika ini, berbanding penetapan RM5.60 sekilogram.  "Mereka bukan buat sorok-sorok tapi sudah ambil gambar, berani terbuka ambil gambar RM12,RM11 sekilogram walhal ianya melanggar harga kawalan kita RM8.90 je. Jadi kita ambil tindakan untuk kompaun, kita akan lihat kenapa berlaku, ada yang katanya dia dapat harga dah mahal macam mana nak jual dengan harga tersebut, itu alasan diberi kita akan siasat dan betul ke dia dapat harga tersebut," katanya.Rosol ditemui media pada Majlis Perasmian Program Jelajah Francais Bay Peringkat Negeri Johor di Johor Bahru.

(Datuk Rosol (tengah) merasmikan Program Jelajah Francais Bay Peringkat Negeri Johor di Johor Bahru/ FB Rosol Wahid)

Sehingga kini, sebanyak 11,114 kes berkaitan ayam dan telur melibatkan kompaun berjumlah RM270,000 dikenakan, sejak 5 Februari lalu. Rosol turut menasihatkan orang ramai menggunakan aplikasi 'price catcher' untuk membuat perbandingan harga bagi mendapatkan barangan pada harga yang lebih berpatutan.


MARA sedia perluas kerjasama strategik bidang pengajian baharu pelajar tajaannya

KUALA LUMPUR, 11 Jun- Majlis Amanah Rakyat (MARA) merancang untuk memperluaskan kerjasama strategik dengan universiti luar negara dalam bidang baharu bagi pengajian pelajar tajaannya.Menteri Pembangunan Luar Bandar, Datuk Seri Mahdzir Khalid berkata kerjasama strategik itu melibatkan universiti yang berada di kedudukan terbaik dunia."Universiti ini, (University of Manchester) United Kingdom (UK) yang berada di kedudukan ke-35 dunia, kelima di UK dan kelapan di Eropah.“Jumlah keseluruhan pelajar di universiti ini (UoM) adalah lebih 40,000 dan lebih 25 peratus adalah pelajar dari luar negara termasuk dari Malaysia", katanya.Beliau berkata demikian dalam satu kenyataan kepada media sempena lawatan kerja ke University of Manchester (UoM), United Kingdom di sini semalam.

(Datuk Seri Mahdzir Khalid dalam lawatan kerjanya ke UK )

Mahdzir kini berada di UK bagi lawatan kerja rasmi selama tujuh hari bermula semalam dan lawatan itu turut disertai Ketua Setiausaha kementerian Datuk Ramlan Harun serta Ketua Pengarah MARA Datuk Azhar Abdul Manaf.Dalam lawatan itu, Mahdzir dan delegasi turut mengadakan perbincangan dan bertukar pandangan berkaitan aspek pengajian bidang baharu yang boleh diteroka oleh pelajar tajaan MARA ke UoM.Beliau juga dibawa meninjau bangunan baharu Fakulti Kejuruteraan UoM yang mempunyai kelengkapan dan peralatan pengajian moden dan terkini.Jelas Mahdzir, MARA ketika ini menghantar sebahagian besar pelajar tajaannya mengikuti pengajian bidang kejuruteraan di United Kingdom dan juga di 21 buah negara lain.Setakat ini, MARA mempunyai sejumlah 3,391 pelajar tajaannya di luar negara dengan jumlah paling ramai adalah di United Kingdom iaitu 1,422 pelajar."Kita dapat melihat bagaimana mereka telah memberi penerangan mengenai keupayaan pelajar-pelajar kita dari segi kualiti pelajar bukan sahaja dalam pelajaran tetapi juga dalam ko-kurikulum, mereka memuji pelajar-pelajar Malaysia dalam penyertaan pertubuhan badan bukan kerajaan (NGO), ko-kurikulum dan juga pengajian akademik."Katanya, MARA membuat keputusan tepat memilih UoM sebagai destinasi pelajar tajaannya yang paling ramai di UK atas faktor kedudukan universiti, tenaga pengajar dan persekitaran kampus yang terbaik."Antara kemudahan terbaik UoM adalah infrastruktur pembelajarannya iaitu perpustakaan yang memiliki koleksi 4 juta buah buku dan manuskrip bercetak, 800 ribu buku elektronik dan 500 ribu jurnal elektronik."MARA mempunyai pelajar yang ramai di universiti ini di kalangan universiti yang ada di United Kingdom. Kita ada lebih kurang 229 pelajar di kampus University of Manchester dan ini di bawah tajaan MARA", kata Mahdzir.


Mansuh hukuman mati mandatori, tidak beri kesan kepada tugas polis- Hamzah

BALING, 11 Jun- Langkah kerajaan memansuhkan hukuman mati mandatori tidak akan memberi kesan terhadap tugas polis dalam melaksanakan penguatkuasaan terutama melibatkan jenayah berat.Menteri Dalam Negeri, Datuk Seri Hamzah Zainudin berkata pihaknya menyokong langkah itu dan menegaskan penguatkuasaan polis dan siasatan semua jenis kes termasuk jenayah berat berjalan seperti biasa."Kita, polis sendiri pun memikirkan bahawa mungkin ada baiknya jika ada kelonggaran dari segi hukuman mati mandatori ini sebab kalau kita nak mengambil sesuatu tindakan itu kadang-kadang ada bukti tapi ia 'on a thin line'. Hukuman mati masih lagi ada, cuma kalau ada satu-satu kesalahan, biarlah hakim yang menentukan sama ada orang itu harus diberikan hukuman gantung ataupun hukuman penjara seumur hidup," katanya.Beliau turut menyangkal andaian pemansuhan hukuman mati mandatori bakal meningkatkan kadar jenayah berat negara.Terdahulu, Hamzah yang juga Setiausaha Agung Bersatu menghadiri Majlis Kenduri Raya Bersatu Baling yang turut dihadiri Ketua Badan Pimpinan Bersatu Kedah, Datuk Mohd Suhaimi Abdullah.

(Datuk Seri Hamzah menghadiri Majlis Kenduri Raya Bersatu Baling / FB Hamzah Zainudin)

Semalam, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dalam kenyataan berkata kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Wan Junaidi berkata keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas.


Agong berkenan berangkat ke kampung orang asli di Cameron Highlands

KUALA LUMPUR, 11 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat menyempurnakan majlis pengurniaan sumbangan kepada penduduk Kampung Orang Asli Pos Menson dan Kampung Orang Asli Sungai Relong di Cameron Highlands, Pahang hari ini.Keberangkatan tiba Al-Sultan Abdullah disambut Pegawai Daerah Cameron Highlands Syed Ahmad Khairulanwar Syed Abdul Rahman dan Ketua Polis Pahang Datuk Ramli Mohamed Yoosuf.Menurut catatan Istana Negara di Facebook hari ini, Seri Paduka berkenan mengurniakan sumbangan tunai dan barangan keperluan dapur kepada 63 ketua isi rumah di Kampung Orang Asli Pos Menson dan 153 ketua isi rumah di Kampung Orang Asli Sungai Relong pada majlis yang berlangsung selama hampir dua jam bermula 11 pagi. Sempena lawatan tersebut, Seri Paduka turut berkenan menyantuni penerima sumbangan dengan bertanya khabar serta menasihati para penduduk agar sentiasa menjaga kesihatan diri, keluarga dan warga emas.

Al-Sultan Abdullah turut bertitah sekiranya penduduk mempunyai sebarang permasalahan hendaklah sentiasa merujuk kepada  tok batin agar tindakan selanjutnya dapat diambil dan disegerakan.- BERNAMA


Malaysia harap jadi negara pertama perkenal undang-undang larangan merokok generasi muda

KUALA LUMPUR, 11 Jun- Malaysia berharap menjadi negara pertama di dunia yang menggubal undang-undang melarang aktiviti merokok terhadap generasi muda yang lahir selepas 2005 (Generational End Game) apabila cadangan perundangan penting itu dibawa ke Parlimen bulan depan, kata Menteri Kesihatan Khairy Jamaluddin.Beliau berkata jika diluluskan dan dikuatkuasakan dengan berkesan ia boleh membantu meningkatkan tahap kesihatan yang lebih baik secara ketara dalam tempoh beberapa tahun akan datang.

“Sekiranya undang-undang ini diluluskan, rakyat Malaysia yang lahir selepas 2005 tidak akan dapat membeli atau menggunakan produk rokok lagi. “Tiada lagi aktiviti merokok dan tembakau. Ada pihak yang percaya bahawa pengharaman bukanlah jalan penyelesaian; Saya berazam untuk menjayakan usaha ini,” katanya dalam ucaptama bertajuk Future-Proofing Public Health Care yang telah disampaikan semasa Dialog Kepimpinan Pemikiran Kesihatan Awam yang diadakan di Sekolah Kesihatan Awam Saw Swee Hock di Universiti Nasional Singapura (NUS) pada 2 Jun ketika beliau berada di republik itu sebagai Felow Pertukaran Lee Kuan Yew.Teks ucapan beliau telah tersedia kepada Bernama hari ini selepas NUS memuat naik video dialog itu di saluran YouTubenya.- BERNAMA


KPWKM sedia bentang cadangan tubuh Jawatankuasa Kabinet Melindungi Golongan Rentan

(Datuk seri Rina Harun mengadakan Lawatan ke Rumah Kanak-kanak Mini di Ulu Tiram)

JOHOR BAHRU, 11 Jun- Kementerian Pembangunan Wanita, Keluarga dan Masyarakat ( KPWKM) bersedia untuk membentangkan cadangan dan gerak kerja bagi penubuhan Jawatankuasa Kabinet Melindungi Golongan Rentan kepada Mesyuarat Jemaah Menteri ( MJM) dalam waktu terdekat. Perbincangan awal dan sesi libat urus mengenai jawatankuasa tersebut juga telah selesai diadakan di peringkat kementerian dan agensi-agensi berkaitan. Menteri Pembangunan Wanita, Keluarga dan Masyarakat, Datuk Seri Rina Mohd Harun berkata penubuhan jawatankuasa tersebut akan meneliti secara menyeluruh isu berkaitan pusat jagaan termasuk pusat jagaan kanak-kanak, anak yatim, orang kurang upaya, warga emas serta pusat tahfiz.Beliau berharap agar ia dapat dilaksanakan dengan kadar segera.

(Menteri Pembangunan Wanita, Keluarga dan Masyarakat, Datuk Seri Rina Mohd Harun)

"Sebab itu bila jawatankuasa ini ditubuhkan, Ia juga akan turut disertai dianggotai oleh beberapa agensi dan juga kementerian, sebab kita tahu bila pusat jagaan ini, ia bukan sahaja mendapat kelulusan daripada JKM di bawah kementerian tidak dia melibatkan bomba, melibatkan kesihatan dia melibatkan daripada PBT, kadang-kadang daripada sesi libat urus tersebut, kita dapati antara satu PBT dengan satu PBT, kadang-kadang dia punya yuran tidak sama,syarat agak berbeza, jadi kita harap supaya diadakan penyelarasan atas nama pusat jagaan", katanya.Menerusi operasi pemutihan dijalankan KPWKM bermula 1 Februari sehingga 31 Mac lalu, 1,910 pusat jagaan berdaftar manakala 1,028 pusat jagaan tidak berdaftar dikesan dan diberi notis peringatan. “Daripada jumlah 1,028, sebanyak 38 daripadanya telah diperakui pendaftaran, 57 berhenti operasi, 8 disita, 35 kompaun dan satu didakwa,” katanyaBeliau berkata demikian selepas Lawatan ke Rumah Kanak-kanak Mini Ulu Tiram, Johor Bahru bagi meninjau operasi dan keadaan para penghuni serta kakitangan di pusat jagaan tersebut.


SDG, idea dan kreativiti anak muda ditagih - KBS

KUALA LUMPUR, 11 Jun- Idea serta semangat golongan belia amat dialukan bagi mencapai matlamat yang digariskan dalam 17 agenda Pembangunan Matlamat Lestari (SDG).Penyertaan golongan tersebut dalam sidang kemuncak itu merupakan bukti komitmen dan kesedaran terhadap cabaran yang bakal mereka hadapi.

Menteri Belia dan Sukan, Datuk Seri Faizal Azumu berkata penglibatan anak muda bakal menjadi tunjang kelestarian negara pada masa hadapan."Alhamdulillah, dapat diadakan dengan penyertaan daripada pelbagai pihak anak-anak muda yang akan terbabit dan hari ini juga kita telah menyaksikan majlis menandatangani memorandum bersama dengan wakil pertubuhan belia seluruh negara untuk mereka dijadikan sebagai agen Pembangunan Matlamat Lestari," kata Faizal selepas berucap dalam Program ‘The Malaysian SDG Youth Summit 2022' di ibu negara.Selain itu, KBS juga mempunyai beberapa program yang terbaik selaras dengan SDG seperti MyCorps, Perdana Fellowship, Sekolah SDG di bawah Pusat Belia Antarabangsa (IYC) dan ‘kata dua’ di bawah IMPACT.Beliau turut menyeru golongan muda menjadikan pendidikan sebagai keutamaan dalam usaha membasmi kemiskinan.

(Menteri Belia dan Sukan, Datuk Seri Faizal Azumu)


Sematan bakal punyai hotel bertaraf antarabangsa

KUCHING, 11 Jun - Dua hotel bertaraf antarabangsa akan dibangunkan di Sematan, sebuah pekan terletak kira-kira 107km ke arah barat bandar raya ini, menerusi pelaburan swasta berjumlah RM120 juta.Demikian dinyatakan Premier Sarawak Tan Sri Abang Johari Tun Openg pada Majlis Perasmian Pontoon dan Landskap Tebingan Sungai Sematan di pekan itu.Tanpa menyatakan secara spesifik syarikat swasta yang terlibat, beliau berkata pelaburan ini adalah sejajar dengan Strategi Pembangunan PascaCOVID-19 2030 (PCDS 2030) untuk menggunakan dana swasta dalam pembangunan Sarawak.

“Mereka (pelabur pembangunan hotel itu) telah menunjukkan kepada saya reka bentuk hotel yang hendak dibina itu yang saya lihat menyerupai Palm Hotel di Dubai (Emiriah Arab Bersatu). Sematan akan menjadi seperti Dubai kelak,” katanya di sini.Pembinaan hotel itu akan dijalankan dalam tempoh tiga tahun ini bertujuan untuk menarik lebih ramai lagi pengunjung luar negara untuk ke daerah itu.Menurutnya kemudahan penginapan ini akan melengkapkan usaha kerajaan Sarawak dalam menyediakan infrastruktur utama seperti penaiktarafan jalan raya, bekalan elektrik dan air ke Sematan yang terletak di Lundu, daerah paling hujung sebelah barat daya negeri ini.


Kertas cadangan bantu tangani krisis makanan akan dibentang

TANAH MERAH, 11 Jun - Lembaga Kemajuan Tanah Persekutuan (FELDA) akan membentangkan kertas cadangan untuk membantu menangani krisis makanan.Menteri di Jabatan Perdana Menteri (Ekonomi), Datuk Seri Mustapa Mohamed berkata langkah tersebut selaras dengan hasrat kerajaan supaya syarikat berkaitan kerajaan (GLC) bersama-sama membantu menangani krisis makanan."FELDA sudah mempunyai cadangan, saya akan bentangkan kepada kabinet mengenai cadangan mereka (FELDA) untuk membantu kerajaan dalam menangani krisis bekalan makanan khususnya dalam aspek menanam tanaman yang diperlukan untuk membuat makanan untuk haiwan ternakan.

(Mustapa merasmikan Mesin Juruwang Automatik (ATM)/FOTO BERNAMA)

"Kertas kerja sudah disediakan, ada beberapa perkara yang diberi tumpuan dalam isu ini," kata Mustapa di sini.Sementara itu, Mustapa yang juga Ahli Parlimen Jeli berkata Universiti Kebangsaan Malaysia (UKM) sedang menjalankan kajian tentang modal pembangunan tanah FELDA untuk membantu meningkatkan lagi prestasi agensi itu."Kajian ini penting bagi memastikan prestasi FELDA dipertingkatkan lagi. Skop kajian ini melihat kepada bagaimana peneroka pelbagaikan pendapatan mereka," katanya. Beliau bercakap kepada pemberita selepas Majis Perasmian Mesin Juruwang Automatik (ATM) di Felda Kemahang 1, di sini.


Bersauh tanpa kebenaran, APMM tahan kapal kargo di Kota Tinggi

KOTA TINGGI, 11 Jun- Agensi Penguatkuasaan Maritim Malaysia (APMM) Zon Mairitim Tanjung Sedili menahan sebuah kapal kargo dipercayai bersauh tanpa kebenaran di kedudukan 21.6 batu nautika timur Tanjung Balau, Kota Tinggi, Johor pada pukul 11.15 pagi semalam.Dalam operasi terbabit, tujuh warga Vietnam berusia 24 hingga 56 tahun, ditahan.Timbalan Pengarahnya, Komander Maritim Mohd Najib Sam berkata kesemua yang ditahan mempunyai dokumen pengenalan diri yang sah."Nakhoda kapal bagaimanapun gagal mengemukakan sebarang kebenaran bersauh daripada Pengarah Laut Malaysia," kata Mohd Najib menjelaskan perkara tersebut kepada pemberita RTM.Kes disiasat mengikut Seksyen 491B(1)(L) Ordinan Perkapalan Saudagar 1952.Sabit kesalahan memperuntukkan denda tidak melebihi RM100,000 atau penjara tidak melebihi dua tahun atau kedua-duanya sekali.


Polis cari saksi kes kemalangan empat maut di NKVE

SHAH ALAM, 11 Jun- Polis meminta orang awam yang mempunyai maklumat insiden kemalangan yang menyebabkan empat maut di susur keluar arah Subang menghala Kelana Jaya di Lebuh Raya Baru Lembah Klang (NKVE) awal pagi tadi, agar tampil membantu siasatan.Ketua Polis Daerah Shah Alam ACP Mohd Iqbal Ibrahim berkata mereka boleh menghubungi Pegawai Penyiasat Bahagian Siasatan dan Penguatkuasaan Trafik Ibu Pejabat Polis Daerah Shah Alam Inspektor Muhammad Hanif Sukri di talian 014-8066744.“Kesemua mayat dibawa ke Hospital Shah Alam untuk bedah siasat. Siasatan lanjut masih dijalankan untuk mengenal pasti punca dan sebab kematian. Kes disiasat di bawah Seksyen 41 Akta Pengangkutan Jalan 1987,” katanya dalam kenyataan.

(Ketua Polis Daerah Shah Alam, ACP Mohd Iqbal Ibrahim)

Berita berkaitanEmpat maut, seorang parah dalam kemalangan di NKVE

Media pagi tadi melaporkan empat termasuk dua wanita maut manakala seorang lelaki cedera parah dalam kemalangan membabitkan dua kereta di susur keluar arah Subang menghala Kelana Jaya di Lebuh NKVE, awal pagi tadi. Pengarah Jabatan Bomba dan Penyelamat Malaysia (JBPM) Selangor Norazam Khamis berkata bertindak atas panggilan yang terima pada pukul 4.11 pagi tadi, pihaknya mengenal pasti mangsa yang maut sebagai P. Puvaaneshwaran, 28; Lai Mun Fai, 28; Eng Siew Hooi, 31 dan Leong i Man Yuen, 27 manakala mangsa yang parah dikenali sebagai Heng Chan Yee, 28.


Kertas Putih Kesihatan, KKM teliti empat perubahan sistem kesihatan awam

SINGAPURA, 11 Jun- Kementerian Kesihatan Malaysia (KKM) sedang meneliti empat perubahan struktur sistem kesihatan awam menerusi Kertas Putih Kesihatan.Ia meliputi Kesaksamaan Akses, Pembiayaan yang Mampan, Tadbir urus, Pengawasan dan Akauntabiliti serta Rawatan Pencegahan.Menterinya, Khairy Jamaluddin berkata perubahan kalis masa depan itu perlu dilakukan bagi mendepani sebarang kecemasan kesihatan seperti perubahan iklim, populasi yang semakin tua dan cabaran demografi."Sistem kesihatan yang kita ada hari ini tersekat pada paradigma yang lama, dimodelkan berdasarkan profil penduduk dan cara bekerja yang tidak lagi berkhidmat untuk kita.Kalis masa depan ini memerlukan kita membuat perubahan struktur yang signifikan supaya lebih tersusun, dibiaya serta ditadbir urus," kata Khairy berucap dalam Dialog Kepimpinan Pemikiran Kesihatan Awam di Singapura.

Khairy turut menzahirkan penghargaan kepada Menteri Kesihatan Singapura, Ong Ye Kung di atas kerjasama diberikan dalam usaha membuka semula sempadan negara pada April lalu.


Pembinaan RTS Link Johor Bahru-Singapura sudah capai 17 peratus

JOHOR BAHRU, 11 Jun - Kemajuan projek Sistem Transit Rapid (RTS) Link yang menghubungkan Johor Bahru-Singapura kini mencapai 17 peratus dengan jangkaan fasiliti bagi laluannya akan siap menjelang Disember 2024.Menteri Pengangkutan, Datuk Seri Dr Wee Ka Siong turut menjangkakan menjelang Disember 2026 kemudahan lain seperti Kompleks Kastam, Imigresen dan Kuarantin juga akan siap sebelum mula beroperasi pada Januari 2027.Isu berkaitan pengalihan paip 900 milimeter dan 1,600 milimeter milik Lembaga Kemudahan Awam (PUB) Singapura juga selesai daripada segi persetujuan dasar dan akan dibawa ke peringkat kabinet untuk dibentangkan. Selain itu usaha mewujudkan laluan alternatif bagi mengelakkan kesesakan aliran trafik selepas projek RTS Link siap juga sedang dibincangkan.Ketika ini hanya 1 laluan melibatkan Jalan Tebrau dicadangkan sebagai jalan masuk ke stesen RTS Link berkenaan.Antara yang dibincangkan bersama kerajaan Johor ialah Pelan Penyuraian Trafik membabitkan jalan EDL- Jalan Lingkaran Dalam-Jalan Pandan.

(Wee mengadakan lawatan ke tapak projek RTS Link di Bukit Chagar)

"Dalam konteks ini kita sedang siapkan perancangan kita kerana selepas habis projek ini. Ia perlu siap seiring dengan rancangan penyuraian trafik. Sebab itu justifikasi perlu dilakukan dan untuk kebaikan orang Johor," kata Wee di sini.RTS Link dijangka mampu menampung 10,000 penumpang sejam melibatkan tempoh perjalanan selama 15 minit termasuk pemeriksaan imigresen.Ia merupakan rangkaian rel sepanjang empat kilometer yang menghubungkan Bukit Chagar, Stesen Johor Bahru dan Woodlands di Singapura.Dalam pada itu Wee memberitahu perkhidmatan Shuttle Tebrau dari Stesen Johor Bahru Sentral (JB Sentral) ke Stesen Woodland, Singapura yang digantung sejak tahun 2020 akibat penularan kes COVID-19 akan bersambung semula pada 19 Jun ini.Sebanyak 31 perkhidmatan yang beroperasi setiap hari dari JB Sentral-Woodlands- JB Sentral melibatkan tempoh perjalanan selama 5 minit dengan kadar kekerapan selama 30 minit.Bagaimanapun kapasiti penumpang bagi setiap perjalanan dihadkan daripada 320 orang sebelum ini kepada 240 disebabkan kerja-kerja penambahbaikan oleh Jabatan Imigresen dan Immigration and Checkpoints Authority of Singapore (ICA)."Penambahbaikan yang dimaksudkan ialah kad ketibaan digital dan imbas wajah. Jangkaan 7,000 ribu penumpang sehari. Sebelum ini 320 penumpang, tetapi minggu pertama itu dihadkan kepada 240, kerana kerja-kerja tambah baik sedang berjalan," katanya.Penumpang juga hanya menggunakan pasport sebagai tiket rasmi bagi daftar masuk di Turnstile Stesen JB Sentral dan Stesen Woodlands sebelum menaiki 'tren shuttle' Tebrau.Harga tiket bagi perjalanan JB Sentral ke Woodlands adalah RM5, manakala S$5, dari Woodlands ke JB Sentral.Penumpang boleh membeli tiket menggunakan sistem KITS online atau kaunter tiket dan penumpang dikehendaki mendaftar dan memasukkan nompor passport terlebih dahulu sebelum membuat pembelian tiket shuttle Tebrau.Operasi perkhidmatan shuttle Tebrau sempat berjalan selama enam hari sebelum digantung pada 24 Mac 2020 akibat penularan kes COVID-19.


Pelajar IPT disaman miliki lesen palsu - JPJ Perlis

KANGAR, 11 Jun- Akibat terpengaruh dengan iklan promosi memperoleh lesen memandu secara mudah di laman sosial Facebook, seorang pelajar institut pengajian tinggi (IPT) disaman anggota Unit Pengiring Bermotosikal (UPB) Jabatan Pengangkutan Jalan (JPJ) Perlis .Operasi khas oleh Pasukan UPB JPJ Perlis itu, berjaya mengesan kesalahan tersebut di Jalan Penjara-Pusat Bandar Kangar petang semalam.Pengarah JPJ Perlis, Fatimah Mohamed Ali Piah dalam kenyataannya, siasatan awal ke atas pelajar lelaki yang berusia awal 20-an itu mendapati, beliau memaklumkan tidak mengetahui lesen berkenaan adalah palsu dan tiada rekod di dalam sistem Mysikap JPJ."Pelajar tersebut yang memandu kenderaan jenis MPV dikenakan tindakan saman dibawah Seksyen 108(5) Akta Pengangkutan Jalan (APJ) 1987 dan jika disabitkan dengan kesalahan boleh didenda tidak kurang RM5,000 dan tidak melebihi RM20,000 serta boleh dipenjara tidak kurang satu tahun dan tidak lebih lima tahun," kata Fatimah kepada pemberita RTM.Selain itu, Unit Pengiring Bermotosikal turut menyita tiga buah kereta yang dipandu oleh warga Rohingnya yang juga pemegang kad UNHCR di lokasi yang sama.Warga asing berkenaan disaman kerana memandu tanpa lesen memandu yang sah mengikut Seksyen 26(1) dan kenderaan mereka disita dibawah Seksyen 64 Akta Pengangkutan Jalan 1987.

(Jabatan Pengangkutan Jalan (JPJ) Perlis mengadakan sekatan jalan raya bagi memastikan pengguna mematuhi undang-undang)


Empat maut, seorang parah dalam kemalangan di NKVE

KUALA LUMPUR, 11 Jun- Empat termasuk dua wanita maut dan seorang lelaki cedera parah dalam kemalangan membabitkan dua kereta di susur keluar dari arah Subang menghala Kelana Jaya di Lebuh Raya Baru Lembah Klang (NKVE) awal pagi tadi. Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima panggilan berhubung kejadian itu kira-kira pukul 4.11 pagi. Beliau berkata insiden tersebut membabitkan kereta Wira Aeroback dan Wira jenis sedan.

"Empat mangsa disahkan meninggal dunia di tempat kejadian manakala seorang lagi yang parah diserahkan kepada petugas Kementerian Kesihatan Malaysia untuk tindakan lanjut," katanya dalam kenyataan hari ini. Katanya kesemua mangsa berusia lingkungan 27 hingga 30 tahun.


Jenazah dua beradik, sepupu disemadi dalam satu liang lahad

KUALA NERUS, 11 Jun- Jenazah dua beradik dan sepupu mereka yang lemas selepas berkelah di Sungai Lata Changkah, Ulu Seladang di Setiu petang semalam, selamat dikebumikan dalam satu liang lahad awal pagi tadi.Jenazah Syariatul Nurfatihah Mohd Dera, 28, dan adiknya Syariatul Noor Syafiqa, 26, serta sepupu mereka Siti Aisyah Mazalan, 19, tiba di Tanah Perkuburan Islam Kampung Hilir Maras dekat Batu Rakit di sini pada pukul 3.23 pagi dan selamat dikebumikan kira-kira pukul 4.00 pagi.Ibu kedua-dua beradik itu Sarimah Awang, 62, berkata meskipun terkejut dengan kehilangan serentak anak ketiga dan anak keempat yang juga anak bongsunya itu, beliau reda dengan ujian tersebut. “Memang makcik tidak tahu hendak kata apa lagi. Tetapi inilah ujian yang Allah berikan makcik harus terima,” katanya kepada pemberita ketika ditemui di Unit Forensik Hospital Setiu malam tadi.Sarimah berkata ketika kejadian beliau yang turut sama berkelah dengan beberapa ahli keluarga terlebih dahulu pulang ke rumah di Kampung Hilir Maras dekat Batu Rakit di sini untuk menidurkan cucunya, sebelum menerima panggilan daripada seorang individu yang menyuruhnya menghubungi pihak bomba.“Sejurus sampai sahaja di rumah ada orang telefon suruh makcik hubungi bomba. Makcik ingatkan ada kebakaran tetapi rupanya anak-anak makcik dan anak saudara lemas.“Semasa kejadian siapa yang jatuh dahulu makcik tidak tahu kerana telah pulang tetapi difahamkan anak sulung makcik (Syariatul Syafira, 32) juga ingin tolong mereka tetapi dia pun hampir lemas. Mujur dia sempat diselamatkan dan kini sedang terima rawatan di wad,” katanya.Katanya kedua-dua anaknya serta sepupu mereka Siti Aisyah sememangnya rapat sejak kecil dan sering menghabiskan waktu bersama.Sarimah berkata telatah Syariatul Nurfatihah dan Syariatul Noor Syafiqa yang sangat akrab dan sering bergurau senda itu akan pasti dirinduinya nanti.Beliau berkata mereka sekeluarga sering berkunjung ke Sungai Lata Changkah namun semalam merupakan kali pertama mereka berkelah di lokasi kejadian yang agak jauh ke dalam kerana ramai pengunjung.

Ketua Polis Daerah Setiu DSP Affandi Hussin dalam kenyataan semalam berkata difahamkan kejadian berlaku apabila kesemua mangsa telah hampir selesai berkelah bersama keluarga pada sekitar pukul 2.30 petang, sebelum salah seorang mereka tergelincir lalu jatuh serta menarik bersamanya dua lagi mangsa.Affandi berkata ketiga-tiga mangsa cuba diselamatkan oleh orang awam dan dibawa ke Hospital Setiu, namun pihak hospital mengesahkan mereka telah meninggal dunia.


Pasar Dato Keramat terbakar

KUALA LUMPUR, 11 Jun- Deretan gerai di Pasar Dato Keramat di ibu negara sekali lagi musnah dalam kebakaran awal pagi tadi.Kebakaran turut melibatkan sebahagian rumah berhampiran dengan anggaran kemusnahan 10 peratus.Menurut Pusat Gerakan Operasi (PGO) Jabatan Bomba dan Penyelamat (JBPM) Kuala Lumpur, pihaknya menerima panggilan kecemasan berhubung kejadian berkenaan pada kira-kira pukul 1.30 pagi.Beberapa pasukan operasi jentera digerakkan dari Balai Bomba dan Penyelamat (BBP) Keramat dan bantuan daripada BBP Hang Tuah,BBP Wangsa Maju, BBP Jalan Tun Razak dan BBP Setapak dengan kekuatan 47 orang anggota.Setibanya bomba di lokasi kejadian pada pukul 1.41 pagi, keadaan api sangat marak.Kebakaran melibatkan lot kedai yang berkeluasan 80 x 120 kaki persegi dengan anggaran kemusnahan kebakaran sebanyak 50 peratus.Api dipercayai marak dengan cepat disebabkan bahan binaan kedai berkenaan yang terdiri daripada kayu. Kebakaran berjaya di kawal pada pada pukul 2.11 pagi dan tiada mangsa yang terlibat. Punca kebakaran masih dalam siasatan.

(Kebakaran berjaya di kawal pada pada pukul 2:11 pagi dan tiada kemalangan jiwa dilaporkan)FOTO BOMBA KL


Air warna putih dikesan di Sungai Langat, premis kilang diarah henti pelepasan efluen

SHAH ALAM, 10 Jun- Lembaga Urus Air Selangor (LUAS) telah mengarahkan sebuah premis kilang untuk segera menghentikan pelepasan efluen yang berpotensi mencemarkan aliran air sungai, serta melaksanakan kerja pembersihan segera agar pencemaran tidak berulang, susulan insiden air berwarna putih yang dikesan di Sungai Langat.

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri Hee Loy Sian berkata arahan tersebut, dikeluarkan LUAS kepada premis tersebut berdasarkan Seksyen 121 (1) Enakmen LUAS 1999 dan proses pembersihan sedang dilakukan oleh pihak kilang tersebut.

Beliau berkata perkara itu dilakukan susulan maklumat yang diterima LUAS daripada Suruhanjaya Perkhidmatan Air Negara (SPAN), berhubung insiden air berwarna putih yang dikesan di Sungai Langat pada jam 3.30 petang.

“Siasatan LUAS telah menemukan aliran air sungai berwarna putih dan bau seakan-akan klorin di kawasan Sungai Langat. Hasil siasatan pihak LUAS mendapati punca insiden aliran air berwarna putih adalah disebabkan terdapat pelepasan efluen daripada ‘sump’ milik sebuah premis kilang, yang melepaskan aliran air putih ke sungai tanpa melalui titik pelepasan akhir efluen premis yang ditetapkan,” katanya.

Susulan itu, beliau berkata Kod Kuning selaras dengan Manual Kecemasan Pencemaran Sumber Air Negeri Selangor diaktifkan, melibatkan pihak Majlis Perbandaran Kajang (MPKj) dan Jabatan Alam Sekitar.

“LUAS telah menjalankan tiga pensampelan dan akan dihantar ke Jabatan Kimia Malaysia (JKM) untuk analisa lanjut, dan LUAS akan membuka kertas siasatan berdasarkan Seksyen 79 (1) Enakmen LUAS 1999 yang memperuntukkan denda minimum RM200,000 dan maksimum RM1 juta dan penjara tidak kurang tiga tahun,” katanya.

Beliau berkata anggaran jarak lokasi punca pencemaran (premis berkenaan) ke tiga muka sauk terdekat iaitu, LRA Semenyih 2 (18 kilometer (km); LRA Bukit Tampoi (29.5km) dan LRA Labohan Dagang dalam anggaran 40.9km.

“Tindakan pantas kawalan di tapak, telah berjaya mengelakkan potensi henti tugas LRA. Langkah-langkah mitigasi susulan dan pemantauan rapi dari semasa ke semasa dijalankan oleh LUAS, bersama pihak-pihak terlibat bagi memastikan sumber air Selangor terpelihara,” katanya.- BERNAMA

(Punca insiden aliran air berwarna putih adalah disebabkan terdapat pelepasan efluen daripada sump milik sebuah premis kilang yang melepaskan aliran air putih ke sungai tanpa melalui titik pelepasan akhir efluen premis yang ditetapkan)FOTO LUAS


Tiga wanita lemas selepas berkelah di Sungai Lata Changkah

KUALA TERENGGANU, 10 Jun- Kegembiraan tiga wanita termasuk dua beradik berkelah di Sungai Lata Changkah, Ulu Seladang di Setiu berakhir dengan tragedi selepas terjatuh ke dalam sungai dan disahkan lemas selepas dibawa ke Hospital Setiu.

Ketua Polis Daerah Setiu DSP Affandi Hussin berkata mangsa adalah Syaridatul Nurfatihah Mohd Dera, 28 dan adiknya Syariatul Noor Safiqa , 26 yang berasal dari Kampung Hilir Maras di Kuala Nerus manakala seorang lagi mangsa iaitu sepupu mereka Siti Aishah Mazalan, 19, berasal dari Kampung Mengabang Telung, Kuala Nerus.

Katanya difahamkan kejadian berlaku apabila kesemua mangsa telah hampir selesai berkelah bersama keluarga pada sekitar 2.30 petang tadi sebelum salah salah seorang daripada mereka tergelincir lalu jatuh.

“Semasa jatuh mangsa telah menarik bersama-samanya dua orang lagi mangsa lain. Ketiga-tiga mangsa kemudiannya cuba diselamatkan orang awam sebelum dibawa ke Hospital Setiu kira-kira 45 kemudian.

Namun kesemua mangsa telah disahkan meninggal dunia oleh pihak hospital,” katanya dalam satu kenyataan.

Katanya hasil siasatan mendapati kawasan kejadian tersebut adalah terlindung dan tidak dapat dilihat dari tepi jalan serta agak bercerun.

Sehubungan itu Affandi menasihatkan orang ramai supaya lebih berhati-hati semasa berkelah di sungai dan sentiasa peka pada keselamatan serta mengelakkan tempat berisiko seperti kawasan yang dalam dan berarus deras.


Mayat tersangkut di pintu air Sungai Kamping Pulau Bidin, lelaki Rohingya

POKOK SENA, 11 Jun- Mayat seorang lelaki  Rohingya ditemukan tersangkut pada hadapan pintu air Sungai Kampung  Pulau Bidin Mukim Telaga Mas, Pokok Sena petang tadi.

Ketua Polis Daerah Kota Setar ACP Ahmad Shukri Mat Akhir menerusi kenyataan berkata penemuan mayat itu  dimaklumkan oleh orang kampung ke  Balai Polis Langgar kira- kira pukul 3.00 petang.

Katanya mayat dibawa naik dengan bantuan anggota Jabatan Bomba dan Penyelamat Negeri Kedah .

Siasatan awal mendapati, berdasarkan keterangan saksi mangsa dipercayai terjatuh dari motosikal dan lemas di dalam sungai tersebut.

Pemeriksaan lanjut  polis terhadap tubuh badan mangsa mendapati tiada sebarang kecederaan yang boleh dikaitkan dengan unsur jenayah.

Mayat dihantar untuk bedah siasat dan identiti mangsa belum dikenalpasti.

(Ketua Polis Daerah Kota Setar ACP Ahmad Shukri Mat Akhir)


KASA tawar ganjaran kepada pemberi maklumat aktiviti pencemaran air

BANGI, 10 JUN- Kementerian Alam Sekitar dan Air (KASA) menawarkan ganjaran kepada individu yang tampil memberikan maklumat berhubung aktiviti pencemaran air.

Ketua Setiausahanya, Datuk Seri Dr Zaini Ujang menyatakan individu tersebut tidak perlu takut kerana identiti mereka akan dirahsiakan kerajaan.

"Kalaulah ada diantara mereka yang diarahkan oleh pihak majikan untuk mencemarkan alam sekitar, yang paling mudah sekali membuang sesuatu dalam air, atau dalam sistem pembentungan sama ada dalam longkang atau dalam sungai, mestilah membuat aduan."

"Kita akan memberi ganjaran sebagaimana ada dalam peruntukan akta kualiti alam sekeliling. Ada ganjaran yang boleh kita berikan. Jadi jangan takut kita akan melindungi mereka yang memberikan maklumat tersebut dan pada masa yang sama kita akan ambil tindakan bersama supaya bekalan air kita ada untuk keperluan asasi kita dibekalkan dengan selamat kepada semua."

Beliau berkata demikian kepada pemberita ketika melakukan tinjauan ke lokasi stesen cerapan kualiti air di Bangi.

Tambahnya, masyarakat perlu cakna dan membantu kerajaan dalam membanteras aktiviti pencemaran air yang berlaku dalam negara.

Terdahulu Lembaga Urus Air Selangor (LUAS) memaklumkan terdapat insiden pencemaran bau seakan diesel sehingga tiga ton dikesan di Stesen Pemantau Sungai Seksyen 3, Bangi sehingga menyebabkan tiga loji rawatan air (LRA) dihentikan operasi.

(Datuk Seri Dr Zaini Ujang membuat tinjauan ke lokasi stesen cerapan kualiti air di Bangi)


Fadlun, dilantik Pengerusi PPj yang baharu

PUTRAJAYA, 10 Jun- Datuk Fadlun Mak Ujud dilantik sebagai Presiden merangkap Pengerusi Perbadanan Putrajaya (PPj) yang baharu, bagi tempoh dua tahun berkuat kuasa 1 Jun, umum Menteri Wilayah Persekutuan Datuk Seri Dr Shahidan Kassim.

Fadlun, 55 tahun, yang sebelum ini merupakan Naib Presiden Kanan (Perkhidmatan Korporat) PPj menggantikan Datuk Muhammad Azmi Mohd Zain yang dilantik sebagai Ketua Pengarah Tanah dan Galian Persekutuan, bermula 15 Disember tahun lepas (2021).

Pelantikan Fadlun sebagai Presiden merangkap Pengerusi PPj yang ke-7 itu adalah selaras dengan perenggan 5(1)(a) Akta Perbadanan Putrajaya 1995 [Akta 536], katanya menerusi satu kenyataan.

Shahidan berkata dengan pengalaman 22 tahun di PPj, memberi kelebihan kepada Fadlun untuk mengemudi PPj atas kapasiti pengetahuan dan kemahirannya yang luas, selain pengalaman yang mendalam berkaitan pengurusan bandar raya serta dasar perancangan di Putrajaya.

“Saya percaya dengan pengalaman serta daya kepimpinan dan kredibiliti yang dimilikinya, beliau berupaya memperkasakan lagi tadbir urus dan menerajui Perbadanan Putrajaya, untuk terus cemerlang ke arah mencapai Putrajaya Bandaraya Pentadbiran Mampan Bertaraf Dunia,” katanya.

Shahidan turut mengucapkan penghargaan dan terima kasih di atas sumbangan, kecemerlangan serta khidmat bakti  Muhammad Azmi sepanjang berkhidmat sebagai Presiden merangkap Pengerusi PPj dari 1 Okt 2020 hingga 15 Dis 2021.

(Pengerusi Perbadanan Putrajaya (PPj) baharu, Datuk Fadlun Mak Ujud)


Tiga penyu agar dewasa ditemukan mati di Terengganu

(Bangkai seekor penyu dalam keadaan mula mereput dan berkemungkinan mati akibat tertelan plastik ditemui di Terengganu pada 23 Januari lalu/FOTO BERNAMA)

KUALA TERENGGANU, 10 Jun- Tiga bangkai penyu agar dewasa ditemukan di tiga lokasi sekitar daerah Kuala Nerus iaitu Seberang Takir, Pengkalan Maras dan Pulau Redang.Ketua Makmal Penyelidikan Luar, Institut Oseanografi dan Sekitaran Universiti Malaysia Terengganu (UMT) Dr Mohd Uzair Rusli berkata bangkai penyu pertama ditemukan oleh seorang pemancing rekreasi pada awal pagi di pantai Seberang Takir."Bangkai kedua dan ketiga pula ditemukan di pantai Pengkalan Maras dan Pulau Redang sekitar tengah hari. "Semua laporan mengenai kematian ini kita terima daripada orang awam serta pertubuhan bukan kerajaan di sekitar lokasi kejadian dan laporan rasmi telah dibuat kepada Jabatan Perikanan Negeri Terengganu," katanya ketika dihubungi Bernama.

(Tiga bangkai penyu agar dewasa ditemukan di tiga lokasi sekitar daerah Kuala Nerus hari ini iaitu Seberang Takir, Pengkalan Maras dan Pulau Redang/FOTO FAIL BERNAMA)

Beliau berkata kematian penyu yang banyak secara serentak hari ini sangat mengecewakan dan berharap punca kematian akan didedah oleh Jabatan Perikanan setelah siasatan terperinci dibuat.Mengikut rekod Jabatan Perikanan Negeri, sebanyak 41 kes kematian penyu telah direkodkan sejak awal Januari lepas. -BERNAMA


Kerajaan cari formula tangani isu keciciran pendidikan Orang Asli -PM

(Perdana Menteri, Datuk Seri Ismail Sabri)

BERA,10 Jun- Perdana Menteri Datuk Seri Ismail Sabri Yaakob berkata pendidikan masyarakat orang asli merupakan antara fokus utama kerajaan dengan tumpuan diberikan dalam mencari penyelesaian masalah keciciran murid daripada masyarakat itu di peringkat sekolah menengah. Menyifatkan pendidikan sebagai “laluan” kepada mereka untuk mengubah nasib keluarga, beliau berkata kerajaan setakat ini telah menyediakan pelbagai inisiatif bagi memudahkan lagi akses pendidikan kepada anak-anak Orang Asli bermula dari tahap rendah sehingga ke peringkat tertinggi.Ini katanya termasuk mewujudkan tadika di perkampungan orang asli dan sekolah rendah berdekatan penempatan mereka sehinggakan isu keciciran sekolah rendah hampir tiada.

(PM menyifatkan pendidikan sebagai “laluan” kepada mereka untuk masyarakat orang asli mengubah nasib keluarga)

“Masuk ke sekolah menengah, ini masalah besar, sebab tidak ada sekolah menengah boleh dibina di perkampungan Orang Asli kerana penduduk tak ramai. Bagaimanapun kita hantar mereka ke sekolah menengah yang menyediakan asrama. Kerajaan sedang cari formula untuk mengatasi masalah ini kerana yang pasti kerajaan tidak mahu anak-anak siapa pun tidak kira orang asli mahupun etnik lain ketinggalan dari segi pendidikan," katanya pada sidang media selepas merasmikan Mesyuarat Agung Tahunan Persatuan Orang Asli Semenanjung Malaysia (POASM)  di sini.

Ismail Sabri berkata kerajaan juga menyediakan laluan kemasukan ke Maktab Rendah Sains Mara dan institusi pengajian tinggi awam selain memberi biasiswa penuh untuk masyarakat itu melanjutkan pengajian ke luar negara. Pada perkembangan lain, Ismail Sabri turut memaklumkan kerajaan akan memperbanyakkan Balai Internet di perkampungan orang asli dengan kerjasama Kementerian Komunikasi dan Multimedia. "Melalui pusat ini masyarakat Orang Asli dapat mempelajari untuk menjual secara dalam talian ia juga sekali gus dapat memastikan anak-anak mereka tidak ketinggalan dalam dunia pendidikan yang kini menggunakan Internet," katanya. -BERNAMA


Permohonan pewartaan perkampungan orang asli akan dipermudah -PM

(Ismail Sabri merasmikan Mesyuarat Agung Tahunan Persatuan Orang Asli Semenanjung Malaysia (POASM)

BERA, 10 Jun-Sebanyak 216 tanah sudah diwartakan setakat ini, 427 lagi dalam permohonan dan 117 lagi belum mengemukakan permohonan membabitkan pewartaan perkampungan orang asli.Perdana Menteri berkata, permohonan pewartaan bakal dipermudah dan isu itu akan dibawa dalam mesyuarat bersama Menteri-Menteri Besar akan datang memandangkan bidang kuasa tanah tertakluk kepada kerajaan negeri."Jabatan Kebajikan orang asli juga akan diminta turun padang bertemu pemimpin perkampungan yang masih belum membuat permohonan.

"Kita mahu selesaikan masalah pewartaan ini untuk mengelakkan berlaku pertindihan tanah dan jika ada cadangan untuk memajukan tanah tersebut. Fokus kerajaan juga untuk membangunkan infrastruktur di kawasan kampung yang telah diwartakan.

(Ismail Sabri menyantuni masayarakat orang asli yang hadir padaMesyuarat Agung Tahunan Persatuan Orang Asli Semenanjung Malaysia (POASM)di Dewan Padang Luas Majlis Daerah Bera pada Jumaat)

"Kita juga harap Tok Batin dapat menasihatkan masyarakat mereka untuk tidak mudah berpindah atau membuka kampung serpihan yang tidak ada permohonan (pewartaan) yang menyukarkan kita memberi bantuan sewajarnya," katanya pada sidang media selepas merasmikan Mesyuarat Agung Tahunan Persatuan Orang Asli Semenanjung Malaysia (POASM)  di sini.Pada program itu, Perdana Menteri turut mengumumkan peruntukan RM200,000 kepada POASM bagi membantu mereka melaksanakan aktiviti persatuan.


Senator Zurainah dilantik Pengerusi FINAS, Mohamad Salim dilantik Pengerusi Interim MCMC

(Tan Sri Annuar menyerahkan surat lantikan kepada Tan Sri Mohamad Salim Fateh Din)

KUALA LUMPUR, 10 Jun- Senator Datuk Seri Zurainah Musa dilantik sebagai Pengerusi Perbadanan Kemajuan Filem Nasional Malaysia (FINAS) bagi tempoh dua tahun, berkuat kuasa hari ini sehingga 9 Jun 2024.

Beliau menggantikan Zakaria Abdul Hamid yang tamat perkhidmatannya pada 22 Mei lepas.Perkara itu diumumkan Menteri Komunikasi dan Multimedia, Tan Sri Annuar Musa menerusi kenyataan.

(Tan Sri Annuar Musa menyerahkan surat lantikan kepada Senator Datuk Seri Zurainah Musa)

"Saya yakin pengalaman luas Datuk Zurainah dalam pelbagai bidang boleh membawa nafas dan iltizam baharu bagi membantu perkembangan industri perfileman dan kreatif negara", katanya. Selain Ahli Dewan Negara, Datuk Zurainah juga merupakan ahli Majlis Tindakan Ekonomi Negara, Ahli Lembaga Penduduk dan Pembangunan Keluarga, Pengarah Eksekutif Berjaya Corporation Berhad dan mengetuai Jabatan Hubungan Strategik Berjaya Corporation.Dalam pada itu, Tan Sri Annuar juga mengumumkan pelantikan Tan Sri Mohamad Salim Fateh Din sebagai Pengerusi Interim Suruhanjaya Komunikasi dan Multimedia (MCMC).Beliau menggantikan Datuk Dr. Fadhlullah Suhaimi Abdul Malek yang mengakhiri perkhidmatannya, semalam.Pelantikan berkuat kuasa hari ini sehingga lantikan pengerusi baharu itu, selaras Akta Komunikasi dan Multimedia 1998 (Bahagian II, Seksyen 14).Beliau yakin pelantikan tersebut akan membawa kesegaran dan suntikan baharu bagi membantu perkembangan industri telekomunikasi di negara ini."Tan Sri Mohamad Salim merupakan Naib Pengerusi Eksekutif Malaysian Resources Corporation Berhad (MRCB) dan sekarang turut berkhidmat sebagai Anggota Suruhanjaya kepada MCMC", katanya.Pengasas dan Pengarah Urusan Kumpulan Gapurna Sdn Bhd itu juga pernah menjawat pelbagai jawatan penting dalam pelbagai industri, termasuk sebagai Pengerusi Bukan Eksekutif Giant Malaysia dan Pengerusi Bukan Eksekutif British American Tobacco (Malaysia) Berhad.


Suami isteri warga asing ditahan, jual minuman keras tanpa lesen

SEBERANG PERAI, 10 Jun- Pasangan suami isteri warga Myanmar dicekup kerana disyaki menjual minuman keras tanpa kebenaran.Turut dirampas, lebih 5,000 arak pelbagai jenama bernilai RM118,000.Suspek dicekup Pasukan Polis Marin (PPM) Wilayah Satu Pulau Pinang dalam serbuan berasingan di Taman Nagasari, Perai.Dalam operasi pertama, pasangan itu ditahan bersama 1,272 tin minuman keras di sebuah rumah.Susulan itu, pihak berkuasa menggempur satu lagi rumah disyaki dijadikan stor.Hampir 4,000 lagi arak dirampas.Semakan mendapati pasangan itu tidak mempunyai lesen untuk menjual dan menyimpan semua minuman keras berkenaan.Mereka direman lima hari bagi membantu siasatan.Kes disiasat mengikut Akta Kastam 1967 dan Akta Eksais 1976.


10 individu mengaku bersalah, perdaya guru sehingga jutaan ringgit

AMPANG, 10 Jun- 10 lelaki mengaku bersalah atas pertuduhan memperdaya seorang guru menyebabkan kerugian RM7.3 juta pada Februari lalu.Pengakuan itu dibuat selepas kertas pertuduhan dibaca dihadapan Majistret Normaizan Rahim di Mahkamah Ampang. Terdapat sejumlah wang di antara RM58,000 sehingga RM2.3 juta dalam setiap akaun tertuduh yang dipercayai milik mangsa.Mereka didenda RM1,000 seorang.Sekiranya gagal membuat pembayaran, akan dipenjara selama tiga bulan.Kesalahan dibuat di bawah Seksyen 29 (1) Akta Kesalahan Kecil 1995 (Akta 336).Sebelum ini, mangsa seorang lelaki tempatan berusia 30-an itu dihubungi sindiket yang menyamar sebagai pegawai Lembaga Hasil Dalam Negeri (LHDN) yang memaklumkan mangsa mempunyai cukai tertunggak.Panik dengan makluman itu, mangsa dipercayai mendedahkan segala butiran peribadi termasuk nombor akaun miliknya kepada suspek.

(10 individu dibicarakan di Mahkamah Ampang, Selangor)


Dana kerajaan masih mencukupi sedia subsidi bahan api - Zafrul

KUALA LUMPUR, 10 Jun-  Kerajaan masih memiliki dana yang mencukupi untuk menyediakan subsidi bahan api kepada rakyat meskipun peningkatan harga minyak mentah global.Menteri Kewangan, Tengku Datuk Seri Zafrul Abdul Aziz berkata kerajaan masih ada wang mencukupi untuk menyokong rakyat dari segi melindungi mata pencarian mereka terutamanya kumpulan rentan.  "Sasaran inflasi kita masih dalam jajaran yang kita nyatakan sebelum ini antara 2.3 dan 3.3%," katanya kepada pemberita selepas pelancaran Rangka Kerja & Sasaran Kemampanan Khazanah: Melabur dalam Peralihan Mampan 2022,  di sini, hari ini.Bagaimanapun, Tengku Zafrul berkata kerajaan akan terus memantau harga minyak global untuk melihat pelan jangka panjang, yang mana satu daripadanya adalah untuk melaksanakan subsidi bersasar. "Seperti yang kerajaan nyatakan sebelum ini, amaun subsidi bagi tahun in dijangka mencecah RM70 bilion, bermakna subsidi bahan api akan mencecah RM30 bilion. Kita membuat unjuran berasaskan kepada harga minyak Brent. Bulan lepas, ia telahpun mencecah RM5 bilion sebulan."Bagaimanapun, pada masa ini kerajaan akan terus memperuntukkan subsidi. Kita masih dapat membantu rakyat menerusi subsidi, jadi kita akan teruskan,” tambahnya.

Sementara itu, kerajaan tidak berhasrat meminta dividen tambahan daripada Petronas untuk menanggung subsidi buat masa ini. "Kita akan melihat semua. Daripada hasil kerajaan, Alhamdulillah, ia semakin meningkat kerana hasil kita juga bergantung kepada harga komoditi. Syarikat seperti Petronas juga mengumumkan kedudukan kewangan mereka yang kukuh, sama ada kami akan meminta lebih banyak dividen daripada Petronas, kita belum bincangkan lagi. "Hasil kerajaan juga meningkat walaupun kenaikannya tidak setinggi peningkatan subsidi. Kita akan terus memantau kerana ia bukan hanya fenomena di Malaysia sahaja tetapi juga di seluruh dunia,” katanya.- BERNAMA


Reman lelaki rempuh OKU hingga maut dilanjut hingga isnin

MELAKA, 10 Jun - Perintah reman ke atas lelaki yang terlibat kemalangan mengakibatkan kematian pasangan suami isteri Orang Kurang Upaya (OKU) di Jalan Serkam Pantai, Merlimau, dekat Jasin, Ahad lepas disambung tiga hari lagi. Ketua Polis Daerah Jasin DSP Mispani Hamdan berkata tempoh reman ke atas lelaki berusia 24 tahun itu dikeluarkan Penolong Pendaftar Mahkamah Majistret Melaka Ahmad Shakib Ismail selepas menerima permohonan daripada pihaknya hari ini."Tempoh lanjut reman adalah dari esok hingga 13 Jun ini bagi membolehkan siasatan lanjut dilakukan mengikut Seksyen 44 (1) Akta Pengangkutan Jalan 1987 susulan tempoh reman empat hari ke atas lelaki itu sejak Selasa lepas berakhir hari ini.

"Kita juga masih menunggu keputusan laporan kimia yang dijangka diperoleh minggu depan dan selepas itu pendakwaan terhadap pemandu terbabit akan dilakukan," katanya ketika dihubungi. Kemalangan pada 7.45 pagi itu membabitkan kereta dipandu lelaki berkenaan dengan tiga motosikal.Lelaki itu yang dipercayai memandu dalam keadaan mabuk telah merempuh motosikal dinaiki Ezuddin Mohammad, 50, dan Surayah Muhamat, 48, menyebabkan kedua-duanya maut di lokasi kejadian akibat parah di kepala dan badan.Seorang lagi penunggang motosikal Ya’akob Mohamad, 57, turut mengalami cedera ringan.- BERNAMA


Hukuman mati mandatori dimansuhkan- Wan Junaidi

PUTRAJAYA, 10 Jun- Kerajaan bersetuju memansuhkan hukuman mati mandatori dengan hukuman gantian tertakluk budi bicara mahkamah sebagai usaha menambah baik sistem keadilan jenayah negara.Menteri di Jabatan Perdana Menteri Parlimen dan Undang-Undang, Datuk Seri Wan Junaidi Tuanku Jaafar dalam satu kenyataan hari ini berkata, keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori dalam Mesyuarat Jemaah Menteri pada 8 Jun lalu."Kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian itu", katanya.

Jawatankuasa tersebut diketuai oleh Mantan Ketua Hakim Negara, Tun Richard Malanjum dan dianggotai oleh pakar-pakar dalam bidang perundangan seperti bekas Hakim Besar Malaya, bekas Peguam Cara Negara, pengamal undang-undang, pensyarah undang-undang daripada Institusi Pengajian Awam terkemuka dan pakar kajian jenayah.Beliau turut mengesahkan Jemaah Menteri telah bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu (1) kesalahan di bawah seksyen 39B Akta Dadah Berbahaya 1952 [Akta 234] dan 22 kesalahan yang membawa hukuman mati tetapi dengan budi bicara Mahkamah."Kajian lanjut akan dilaksanakan dengan kerjasama Jabatan Peguam Negara, Bahagian Hal Ehwal Undang-Undang, Jabatan Perdana Menteri serta lain-lain Kementerian serta Jabatan berkepentingan."Tindakan ini adalah amat signifikan bagi memastikan pindaan akta-akta yang berkaitan mengambil kira prinsip ‘proportionality’ dan keperlembagaan mana-mana cadangan kepada Kerajaan nanti', katanya.Wan Junaidi juga menjelaskan Kerajaan juga akan mengkaji kebolehlaksanaan berkaitan hala tuju sistem keadilan jenayah (Criminal Justice System) di negara ini."Antaranya pewujudan prosedur prapenghukuman, penubuhan Majlis Penghukuman dan pembangunan Garis Panduan Penghukuman, Turut akan dikaji ialah penubuhan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan prinsip keadilan restoratif."Keputusan berkaitan perkara ini menunjukkan keutamaan kerajaan memastikan hak semua pihak terpelihara dan terjamin sekali gus mencerminkan ketelusan barisan kepimpinan negara ini dalam menambah baik sistem keadilan jenayah negara yang serba dinamik”, katanya.


Hampir 99 peratus pembayaran balik kepada pelanggan akibat pandemik

KUALA LUMPUR, 10 Jun - Semua syarikat penerbangan di bawah AirAsia Aviation Group Limited, cabang penerbangan Capital A, menegaskan komitmen untuk menyelesaikan semua permintaan bayaran balik akibat pandemik secepat mungkin.Hampir 99 peratus pertanyaan pelanggan berkenaan bayaran balik telah diselesaikan dan bakinya akan diuruskan dalam masa terdekat.Ketua Pegawai Eksekutif Kumpulan Capital A, Tan Sri Tony Fernandes menerusi kenyataan berkata, AirAsia telah membuat bayaran balik kepada hampir semua pelanggan terjejas. "AirAsia X yang kini kembali beroperasi, telah mula membuat bayaran balik kepada pelanggan menerusi baucar perjalanan, menyamai nilai tempahan dibuat," katanya.

Baucar itu boleh ditebus serta-merta dan sah bagi tempoh lima tahun serta boleh digunakan untuk mana-mana destinasi syarikat penerbangan jarak sederhana dan jauh itu.Setakat ini, majoriti atau lebih 155,000 pelanggan terjejas telah menerima baucar perjalanan.Bakinya dijangka selesai beberapa minggu akan datang.Manakala Thai AirAsia X, sedang berusaha menyelesaikan semua hutang tertunggak melalui bayaran balik dan pemberian kredit.Syarikat itu sedang memproses permintaan bayaran balik, selaras pelan pemulihan dan penyambungan semula operasi secara berperingkat.


Harga sawit tinggi, faktor pekerja tinggalkan sektor pembinaan

SIBU, 10 Jun- Peningkatan harga minyak sawit di dalam sektor perladangan telah menarik minat tenaga pekerja dari sektor lain.Perkara tersebut dimaklumkan Menteri Kanan Kerja Raya, Datuk Seri Fadillah Yusof.Fenomena tersebut juga telah memberi kesan kepada sektor pembinaan apabila pekerja mereka berpindah ke sektor perladangan.Menurutnya kesan kekurangan pekerja pembinaan itu dapat dilihat apabila terdapat beberapa projek pembinaan yang telah lewat disiapkan termasuk projek Lebuhraya Pan Borneo.“Harga sawit kini begitu baik, sebab itu mereka sanggup membayar berapa saja bayaran untuk mengambil pekerja dan salah satu mangsanya adalah sektor pembinaan.“Sektor pembinaan pula (membuat bayaran kepada pekerja berdasarkan) dari nilai pasaran dan juga kepada kemahiran yang dimiliki pekerja,” katanya kepada pemberita yang menyertai  program Jelajah FTRoadpedia Sarawak di Jejambat Selangau di sini, hari ini.

(Menteri Kerja Raya, Datuk Seri Fadillah Yusof/BERNAMA)

Jelajah FTRoadpedia Sarawak anjuran Kementerian Kerja Raya yang bermula semalam hingga 11 Jun itu bertujuan meninjau perkembangan semasa pembinaan Lebuhraya Pan Borneo Sarawak dengan melintasi daerah Kuching, Bintulu, Sibu dan Miri.Mengulas lanjut, Fadillah berkata ‘tarikan’ pekerja dari satu sektor ke sektor lain merupakan persaingan dalam pasaran yang bukan sahaja berlaku di Sarawak tetapi seluruh negara.“Oleh sebab itu, terdapat syarikat yang tubuhkan ‘headhunter’ yang bertujuan untuk mencari pekerja.“Pihak industri sendiri perlu fikir bagaimana mereka boleh menjaga pekerja mereka dengan memberi tawaran termasuk manfaat yang boleh mengekalkan pekerja,” tambahnya.Terdahulu, Fadillah memaklumkan ramai pekerja yang terlibat dengan projek Lebuhraya Pan Borneo Sarawak juga telah pulang ke negara asal mereka menyebabkan kontraktor projek itu kini hanya mampu bekerja dengan kapasiti 70% tenaga kerja berbanding sebelum pandemik.- BERNAMA


LRA Sungai Dua dinaik taraf, bekal 80 peratus air terawat

PULAU PINANG, 10 Jun - Memastikan kecekapan pengurusan bekalan air terawat di Pulau Pinang. Perbadanan Bekalan Air Pulau Pinang (PBAPP) menaik taraf pusat pentadbiran Loji Rawatan Air (LRA) Sungai Dua.LRA ini mengeluarkan lebih 80 peratus air terawat yang dibekalkan di seluruh Seberang Perai dah Pulau Pinang. Ketua Menteri, Chow Kon Yeow berkata, kerja-kerja pengemaskinian loji ini amat diperlukan bagi terus memenuhi permintaan air di Pulau Pinang."LRA Sungai Dua ini memainkan peranan utama dalam membolehkan PBAPP menghasilkan air terawat yang murah di negeri ini," katanya di sini.

(Ketua Menteri Pulau Pinang, Chow Kon Yeow berkata, kerja-kerja pengemaskinian loji amat diperlukan bagi terus memenuhi permintaan air di sini)

Usaha ini juga membantu mengekalkan tarif terendah di Malaysia untuk pengguna air domestik. Kerja-kerja naik taraf bermula pada Oktober 2019 dan siap setahun kemudian dianggar bernilai RM2.73 juta.Kerja-kerja naik taraf tangki pemendapan juga sedang dijalankan bagi membolehkan menghasilkan lebih banyak air terawat.


Sokong Harimau Malaya, Rapid Rail lanjutkan waktu perkhidmatan esok

KUALA LUMPUR, 10 Jun- Perkhidmatan sistem Transit Aliran Ringan (LRT) laluan Ampang/Sri Petaling akan dilanjutkan sempena perlawanan Kelayakan Piala Asia 2023 Malaysia menentang Bahrain di Stadium Nasional Bukit Jalil, esok.Rapid Rail Sdn Bhd (Rapid Rail) dalam kenyataan hari ini memaklumkan tren terakhir menuju ke Sentul Timur akan berlepas pada 12.03 tengah malam manakala ke Putra Heights pada 12.44 tengah malam. Menurut Rapid Rail, tren tambahan akan disediakan kepada penumpang selepas tamat perlawanan.“Penumpang boleh meneruskan perjalanan ke LRT laluan Kelana Jaya di Stesen Masjid Jamek dan ke Transit Aliran Massa (MRT) laluan Kajang di Stesen Plaza Rakyat,” menurut kenyataan itu.

Terdahulu, Rapid Rail turut melanjutkan masa perkhidmatan bagi pengguna pada perlawanan Harimau Malaya sebelum ini menentang Turkmenistan pada 8 Jun lalu bagi memudahkan pergerakan penonton yang hadir menyaksikan perlawanan tersebut.Inisiatif itu mendapat sambutan menggalakkan masyarakat.


PM ucap tahniah kepada Soh berjaya sebagai nombor satu dunia

KUALA LUMPUR, 10 Jun-  Perdana Menteri, Datuk Seri Ismail Sabri Yaakob merakamkan ucapan tahniah kepada jaguh pelari menara negara, Soh Wai Ching yang mengesahkan statusnya sebagai nombor satu dunia selepas mengungguli kategori keseluruhan saingan Tunnel to Towers Climb NYC di New York, Amerika Syarikat Sabtu lepas.Menerusi catatan di Facebooknya, Ismail Sabri berkata Keluarga Malaysia amat berbangga dengan pencapaian Soh dan berharap beliau terus mengekalkan momentum kejayaan.“Tahniah Soh Wai Ching kembali ke status nombor satu dunia!.“Keluarga Malaysia... jadikan kejayaan yang telah diukir oleh ahli keluarga kita sebagai inspirasi untuk sama-sama membina kejayaan dan mengharumkan nama Malaysia di persada dunia,” menurut perkongsian itu.Atlet berusia 27 tahun itu memenangi acara pendakian 2,226 anak tangga dan 104 tingkat bangunan One World Trade Center dengan catatan 12 minit 46 saat.- BERNAMA

(Wai Ching mengungguli pertandingan Tunnel to Towers Climb NYC di New York, pada Sabtu/ FB Soh Wai Ching)


Tiada sebarang petunjuk seorang lelaki jatuh laut, operasi mencari dan menyelamat ditamatkan

KUALA PERLIS, 10 Jun – Maritime Rescue Sub Centre (MRSC) Langkawi menamatkan koordinasi Operasi Mencari dan Menyelamat seorang mangsa lelaki yang dipercayai jatuh laut di posisi 7.5 batu nautika barat daya muara Kuala Perlis, Rabu lalu. Pengarah Zon Maritim Kuala Perlis, Komander Maritim Mohd Hashim Mat Zain berkata, operasi ditamatkan pada jam 7.30 malam semalam berikutan tiada sebarang petunjuk ditemui sepanjang tiga hari operasi dijalankan.Seramai empat orang ahli keluarga mangsa turut hadir ke Pangkalan Hadapan Carilamat (PHC) Pengkalan Nelayan Sungai Baru petang semalam bagi mendengar taklimat dan rumusan operasi dari pasukan penyelamat.

(Maritime Rescue Sub Centre (MRSC) Langkawi menamatkan koordinasi Operasi Mencari dan Menyelamat)

Keseluruhan kawasan pencarian merangkumi keluasan 79.96 batu nautika persegi meliputi perairan Kurung Tengar, Sungai Baru sehingga Kuala Sanglang dan turut melibatkan seramai 67 orang petugas termasuk orang awam.Namun demikian, walaupun operasi besar-besaran ditamatkan, pencarian diteruskan melalui rondaan rutin dan akan diaktifkan semula sekiranya terdapat petunjuk baharu.Maritim Malaysia merakamkan penghargaan terima kasih kepada agensi sahabat yang terlibat seperti Polis Diraja Malaysia, Pasukan Polis Marin, Jabatan Bomba dan Penyelamat Malaysia, Angkatan Pertahanan Awam serta penduduk kampung dan semua yang telah terlibat sepanjang tiga hari Operasi Mencari dan Menyelamat dikoordinasikan oleh MRSC Langkawi


Perkongsian pintar antara MAIPs dan MAIWP

KANGAR, 10 Jun - Majlis Agama Islam dan Adat Istiadat Melayu Perlis (MAIPs) menjalinkan perkongsian pintar bersama Majlis Agama Islam Wilayah Persekutuan (MAIWP) bagi melaksanakan program dan inisiatif pembangunan serta bimbingan kepada golongan asnaf di Wilayah Persekutuan dan Perlis.Ini hasil lawatan kerja termasuk perbincangan dua hala bersama Ketua Pegawai Eksekutif MAIPs, Mohd Nazim Mohd Noor serta lawatan ke beberapa lokasi produk usahawan asnaf bimbingan Akademi Transformasi Asnaf MAIPs (ATAM) di Perlis bersama Timbalan Pengurus Bahagian Pembangunan Asnaf MAIWP, Mohd Rafie Zakaria.Rombongan MAIWP yang diketuai Mohd Rafie Zakaria turut disertai 8 orang pegawai dan 27 orang penerima bantuan perniagaan daripada pihak MAIWP.

(Raja Muda Perlis, Tuanku Syed Faizuddin Putra Jamalullail bersama MAIPs dan MAIWP)

Kemuncak program ialah apabila peserta lawatan diberikan kesempatan untuk bersua muka dan mengadap Raja Muda Perlis, Tuanku Syed Faizuddin Putra Jamalullail yang juga merangkap Tuanku Yang DiPertua MAIPs di perkarangan Masjid Al Muqarrabin, Behor Empiang sebelum baginda memulakan program rutin kayuhan MAIPs Peduli.Tambah istimewa, lima orang wakil daripada pihak rombongan MAIWP tidak melepaskan peluang sekali seumur hidup untuk turut mengiringi Tuanku Raja Muda melaksanakan program menjejaki dan menyantuni asnaf terpilih.


Penduduk Argentina desak bantuan kerajaan lebih menyeluruh

ARGENTINA, 10 Jun - Ribuan penduduk Argentina membanjiri ibu negara berkenaan bagi membantah kos sara hidup yang meningkat.Kumpulan terbabit mahu bantuan lebih besar disalur kerajaan susulan kenaikan inflasi yang naik hampir 60 peratus.Demonstrasi dianjur gabungan 25 pertubuhan sosial yang dinamakan sebagai Unit Piquetera.

(Anggota pertubuhan sosial berarak untuk membantah langkah sosial ekonomi kerjaan Presiden Argentina Alberto Fernandez di sini)


Pengendali haji palsu: Jemaah domestik dinasihatkan berwaspada, ikut saluran rasmi

MAKKAH, 10 Jun - Kementerian Haji dan Umrah Arab Saudi mengesan banyak akaun palsu dan nombor telefon mengelirukan yang mendakwa menyediakan perkhidmatan haji.Justeru para jemaah dan masyarakat dinasihat sentiasa berhati-hati bagi mengelak daripada menjadi mangsa sindiket.

Kementerian mengingatkan warganya dan ekspatriat yang berada di Arab Saudi yang ingin menunaikan haji tahun ini supaya memohon dan mendaftar hanya melalui aplikasi Eatmarna.Orang ramai disaran membuat laporan sekiranya mengesan mana-mana pejabat, syarikat atau individu yang mendakwa menawarkan permit mengerjakan haji tahun ini di luar kerangka portal rasmi itu. Ketika ini hanya aplikasi berkenaan menjadi portal elektronik untuk jemaah haji domestik menempah perkhidmatan jemaah haji.Sebelum ini, kementerian memaklumkan pendaftaran haji melalui aplikasi Eatmarna akan diteruskan sehingga 12 Jun dan keputusan saringan akan diumumkan selepas tarikh akhir.


Majlis Daerah Maran laksana Program Bandar Selamat, terima peruntukan RM317,000

MARAN, 10 Jun- Majlis Daerah Maran memperoleh peruntukan sebanyak RM317,000 bagi melaksanakan Program Bandar Selamat (PBS) bagi tahun 2022. Program bertujuan mewujudkan persekitaran yang lebih selamat menerusi usaha mengurangkan kadar jenayah meliputi penyediaan komponen 'Crime Prevention Environmental Design' bersesuaian keselamatan komuniti atau penduduk.Timbalan Menteri Kementerian Perumahan dan Kerajaan Tempatan (KPKT), Datuk Seri Dr Ismail Muttalib berkata turut diperkenal Inisiatif Pemutihan Kawasan 'Blackspot' bagi meningkatkan rasa selamat dalam kalangan orang awam. “Program Bandar Selamat menerima peruntukan wang sejumlah RM317,000 yang kita berikan kepada Majlis Daerah Maran bagi menjalankan aktiviti yang berkaitan dengan seperti usaha untuk pastikan bahawa Maran sebuah bandar yang selamat aman tenteram dan sebagainya."Ini melibatkan beberapa perkara seperti tangani masalah jenayah, masalah keindahan dan sebagainya," kata Dr Ismail kepada pemberita RTM selepas Majlis Pasca Syawal bersama Pertubuhan Bukan Kerajaan (NGO) dan Meraikan Bakal Haji 2022 di Maran.

(Timbalan Menteri KPKT, Datuk Seri Dr Ismail Muttalib)

Tambahnya, inisiatif mula dilaksanakan pada 2013 dan penetapan kawasan 'blackspot' dibuat Pihak Berkuasa Tempatan (PBT) dengan persetujuan Polis Diraja Malaysia dan diperakui Mesyuarat Majlis Penuh PBT.


Agong sempurnakan Istiadat Mengarak Panji-Panji

PUTRAJAYA, 10 Jun- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menyempurnakan Istiadat Mengarak Panji-Panji sempena ulang tahun Hari Keputeraan Rasmi Baginda.Turut berangkat sama, Raja Permaisuri Agong Tunku Hajah Azizah Aminah Maimunah Iskandariah.Istiadat berlangsung di Dataran Pahlawan Negara, Putrajaya pagi tadi.

(Al-Sultan Abdullah dan Tunku Hajah Azizah berkenan hadiri Istiadat Mengarak Panji-Panji di Dataran Pahlawan Negara, Putrajaya)

Keberangkatan tiba Seri Paduka Baginda berdua disambut Perdana Menteri, Datuk Seri Ismail Sabri Yaakob, Menteri Kanan Pertahanan, Datuk Seri Hishamuddin Tun Hussein dan Panglima Angkatan Tentera, Jeneral Tan Sri Affendi Buang.Istiadat dimulakan dengan persembahan 'Hormat Diraja" dan lagu Negaraku diikuti 21 das tembakan meriam.Turut berlangsung, Terbang Lintas oleh helikopter Angkatan Tentera.Seri Paduka Baginda seterusnya memeriksa perbarisan sebelum perarakan dan pemberian Panji-Panji Yang di-Pertuan Agong.Ia melibatkan Panji-Panji Rejimen Askar Melayu Diraja, Rejimen Renjer Diraja, Kor Armor Diraja, Tentera Laut Diraja Malaysia dan Tentera Udara Diraja Malaysia.

Perarakan panji-panji Yang di-Pertuan Agong dilakukan sebanyak tiga kali dalam tempoh lima tahun.Mengikut tradisi ia dianjur pada tahun pertama, ketiga dan kelima.Kali terakhir ia dilakukan pada 2019 dan sepatutnya berlangsung tahun lalu tetapi ditangguhkan kerana pandemik COVID-19.


Kumpulan pertama jemaah haji Malaysia selamat tiba di Makkah

MAKKAH, 10 Jun - Jemaah haji dari kumpulan KT01 bertolak dari Madinah pada pukul 3.00 petang menaiki 7 buah bas dan tiba di Abraj Al-Janadriyah, Makkah pada pukul 10.30 malam semalam.Seramai 2,766 jemaah dari 10 penerbangan selamat sampai di tanah suci dan 295 jemaah dari KT01 juga turut selamat sampai di Makkah.Ketibaan jemaah disambut Ketua Rombongan Haji Malaysia, Datuk Seri Syed Saleh Syed Abd Rahman, Pengerusi Syarikat Tewafa Asia Tenggara, Adnan Husin Abdullah Mandura, barisan pengurusan dan petugas haji.Kumpulan pertama itu turut diberi sambutan khas oleh warga Tabung Haji dan muassasah, selepas dua tahun tiadanya jemaah haji luar Arab Saudi, akibat COVID-19.Menurut Datuk Seri Syed Saleh Syed Abd Rahman, Ketua Rombongan Haji Malaysia para jemaah disambut dengan baik oleh pihak Tabung Haji dan Syarikat Muassasah Tewafa Asia Tenggara.

(Datuk Seri Syed Saleh Syed Abd Rahman, Ketua Rombongan Haji Malaysia menyambut jemaah haji yang tiba di sini)

"ini menunjukkan bahawa kerjasama yang baik diantara kedua-dua pihak dalam menyantuni dan memberi perkhidmatan yang terbaik kepada para tetamu Allah pada tahun ini," katanya di sini. Jemaah seterusnya diberi taklimat dan melakukan ibadah umrah iaitu tawaf mengelilingi kaabah, sa’ie dari bukit safa ke bukit marwah, tahallul dan tertib.Jemaah haji Malaysia akan tiba setiap hari di Mekah sehingga awal julai, untuk menunaikan haji tahun ini.Mahami Shaarani, Jemaah Haji Malaysia merasa teruja kerana berpeluang menunaikan ibadah haji pada tahun ini selepas 2 tahun tiada ibadah haji."Mestilah teruja kan, kita tak pernah lagi mengerjakan haji," katanya di sini.Seorang lagi jemaah haji yang ditemubual media disini iaitu Roslan A Rahman berkata akan cuba untuk melakukan ibadah sebanyak yang boleh."Kita bercadang untuk ke masjidil haram setiap waktu lah, kalau boleh setiap waktu untuk beribadat dan buat aktiviti lah seperti berzikir, membaca al-quran dan sebagainya," katanya pada media di sini. Pejabat utama Tabung Haji di Mekkah mula beroperasi sepenuhnya untuk terus menyantuni 14,306 jemaah haji Malaysia bagi musim haji kali ini.